8 Baka Anjing Rare Yang Anda Tak Pernah Tahu

Sepanjang hidup, kita melihat pelbagai jenis dan baka anjing yang biasa ditemui di Malaysia.

Namun, terdapat beberapa baka anjing yang sangat jarang ditemui di dunia.

Sesetengah daripadanya mempunyai ciri-ciri seperti anjing biasa yang kita ketahui manakala yang lain kelihatan lebih eksotik. iluminasi.com kongsikan 8 baka anjing paling rare yang anda tak tahu.

Vallhunds Sweden atau "anjing Viking" dibiak untuk menjaga ternakan, menangkap haiwan perosak seperti tikus dan menjaga rumah.

Ia adalah spesis anjing atletik, sangat taat, bijak dalam pengesanan dan penggembalaan serta tangkas.

Anjing yang bersaiz kecil dan sangat aktif serta berani ini adalah anjing Sweden kuno yang wujud sejak abad ke-9.

Ia mempunyai ekor dengan panjang yang berbeza daripada tiada ekor sehinggalah kepada ekor berpusing serta pelbagai warna.

Sekali pandang, ia kelihatan seperti seekor kambing biri-biri. Terkenal dengan bulunya yang seperti kapas berpintal dengan warna yang pudar, anjing ini dinamakan bersempena bandar Bedlingtong di Northumberland, Enland.

Anjing ini digambarkan sangat mesra dengan kanak-kanak dan dikatakan mampu membunuh mana-mana anjing yang sama berat dengannya.

Anjing unik ini sangat atletik walaupun tidak kelihatan seperti sedemikian, digunakan secara tradisional untuk berlumba, bertarung dan untuk menangkap haiwan perosak. Ia juga sangat pantas dan tangkas.

Anjing Mastiff Tibet adalah baka kuno dan jenis anjing domestik. Perkataan 'mastiff' bermaksud 'anjing besar', sebab itu ia dimasukkan ke dalam namanya.

Juga dikenali sebagai "Do-Khyi" yang bermaksud pengawal pintu, ia mencerminkan kegunaannya sebagai penjaga kawanan haiwan, khemah, kampung, biara dan istana.

Ia biasanya diikat di kawasan luar rumah sebagai penjaga. Walau bagaimanapun, di kem-kem nomad dan di kampung-kampung, do-khyi secara tradisinya dibenarkan bebas pada waktu malam.

Telomian adalah sejenis baka dingo atau anjing yang berasal dari Malaysia. Walaupun jarang ditemui, ia masih merupakan satu-satunya baka anjing Malaysia yang diketahui hidup di tempat lain.

Ia pada awalnya dibiakkan sebagai anjing pemburu oleh orang asli Orang Asli di Malaysia.

Kerana Orang Asli membina rumah tinggi dari paras tanah agar selamat dari binatang berbahaya, ia membuatkan anjing ini mempunyai keupayaan memanjat yang luar biasa.

Anjing Mudi juga kelihatan seperti seekor kambing biri-biri, tetapi berwarna hitam. Anjing ini merupakan spesis pengembala yang jarang ditemui dan berasal dari Hungary.

Ia merupakan baka yang versatil dan tersangat bertenaga. Mudi sangat sihat dan biasanya mampu hidup sehingga berusia 14 tahun.

Azawakh adalah sejenis baka anjing pemburu dari Afrika. Ia seperti greyhound, namun Azawakh mempunyai ekor berpintal.

Azawakh mempunyai tubuh badan yang sangat kurus dan bergerak dengan gaya seperti kucing. Ia sangat tangkas dan pantas dalam larian disebabkan oleh bentuk tubuh badan yang panjang dan ramping.

Bergamasco adalah jenis anjing dengan berasal dari Alps Itali berhampiran Bergamo, di mana ia pada asalnya digunakan sebagai anjing pengembala.

Anjing ini juga sangat membantu dalam menguruskan haiwan ternakan dan melakukan apa sahaja tugas yang anda mahu, kerana ia sangat bijak dan berasakan bahawa ia sama seperti manusia.

Anjing Karelia Beruang adalah baka yang paling jarang ditemui di dunia. Anjing dari Finland ini pada mulanya digunakan untuk memburu dan sebagai pengawal kerana ia mempunyai refleks pantas serta sangat berani.

Di negara asalnya, ia dianggap sebagai harta kebangsaan. Ia biasanya memburu pelbagai jenis haiwan yang lain.


5 Rompakan Bank Terbesar Yang Masih Menjadi Misteri

Rompakan bank yang tidak dapat diselesaikan sering kali menarik perhatian orang ramai untuk sebab-sebab yang sangat jelas.

Idea asas tentang satu rompakan bank sangat menarik yang mana dijadikan plot filem yang mengasyikkan.

Rompakan bank dalam dunia nyata juga hampir sama menarik seperti dalam filem namun kebanyakan daripadanya biasanya akan tertewas di tangan pihak berkuasa.

Walau bagaimanapun, terdapat perompak bank yang sangat licik dan berjaya menewaskan pihak berkuasa, malah ada yang masih belum diselesaikan sehingga kini.

iluminasi.com kongsikan 5 rompakan bank terbesar yang masih menjadi misteri.

Rompakan Baker Street adalah satu legenda. Ia berlaku pada tahun 1971 di mana sekumpulan perompak menghabiskan beberapa minggu menggali terowong bawah tanah ke sebuah bank di Baker Street, London.

Pada 11 September, mereka berjaya menembusi lantai bank dengan menggunakan bahan peledak dan dengan segera "membersihkan" apa yang ada di dalam bank tersebut.

Semasa rompakan, seseorang memberitahu polis bahawa terdapat rompakan bank yang berlaku di suatu tempat di London.

Tetapi mereka tidak dapat mengetahui lokasi bank tersebut. Jadi, pihak polis telah mengunjungi hampir 750 buah bank di seluruh London untuk menjejaki perompak tersebut.

Kegagalan pihak polis melihatkan perompak melarikan wang kira-kira RM16 juga dan menjadi salah satu rompakan terbesar yang masih tidak dapat diselesaikan.

Geezer Bandit adalah nama seorang lelaki yang telah merompak sekurang-kurangnya 16 bank di California. Dia mendapat nama tersebut kerana penampilannya.

Dia kelihatan seperti seorang warga emas. Tetapi ada yang beranggapan bahawa dia adalah seorang lelaki muda yang memakai topeng seorang lelaki tua.

Geezer Bandit tidak lagi merompak bank sejak tahun 2011 tetapi FBI masih menawarkan ganjaran RM80 ribu untuk maklumat yang membawa kepada penangkapannya.

Dia dianggarkan berusia 60 tahun, mungkin sebab ini Geezer Bandit tidak lagi merompak bank atau mungkin sudah mati.

Mati atau hidup, dia adalah dalang kepada banyak rompakan bank yang masih belum dapat diselesaikan di California.

Moldova adalah sebuah negara kecil di Eropah Timur. Seperti kebanyakan negara-negara bekas Soviet, mereka diselubungi oleh rasuah.

Dan walaupun dibelenggu rasuah, berita tentang seseorang mencuri RM1 bilion daripada 3 bank masih sesuatu yang mengejutkan. Tiada siapa yang tahu bagaimana wang sebanyak itu boleh lenyap.

Tetapi apa yang diketahui adalah sebahagian besar wang itu telah diluluskan melalui skim kewangan British. Ilan Shor adalah ahli perniagaan berusia 28 tahun dari Israel.

Pada tahun 2014, dia merupakan pengerusi lembaga pengarah untuk salah satu bank yang terlibat. Dia telah dituduh di atas korupsi secara terang-terangan dan dipersalahkan kerana kehilangan wang itu.

Namun seperti yang dikatakan, tiada siapa yang tahu apa sebenarnya berlaku. Ia adalah salah satu rompakan bank yang paling tidak jelas dalam sejarah negara itu.

Pada tahun 1972, Pertubuhan Pembebasan Palestin (PLO) memecah masuk ke bank British di timur tengah dan mencuri RM130 juta.

PLO adalah kumpulan militan yang menyokong pengiktirafan Palestin dan hal-hal yang bersifat itu. Maka pada tahun 1972, sekumpulan 8 anggota gabungan PLO memasuki bank British di Beirut.

Berbekalkan peluncur bom tangan, mereka kemudiannya masuk ke peti besi bank dan mula mengambil segala apa yang ada.

Selepas memasukkan wang ke dalam kenderaan mereka, mereka menghilang ke pedalaman Lubnan. Kelibat mereka dan wang tersebut tidak lagi kelihatan selepas itu.

Ketika peperangan dunia kedua semakin hampir ke penghujung, wang bernilai RM12 bilion telah dicuri dari bank pusat Jerman.

Ia berlaku ketika kekacauan yang sedang meruntuhkan Jerman, ketika mana tentera Rusia datang untuk membunuh semua orang.

Ini adalah gangguan yang sempurna bagi kumpulan perompak bank tersebut. Kebanyakan orang bahawa berpendapat wang itu dicuri oleh saki baki tentera Jerman yang masih hidup.

Teori mengatakan sama ada mereka menyembunyikan wang di suatu tempat atau hanya membahagikannya di antara mereka sebelum mereka dibubarkan.

Rompakan bank Nazi ini benar-benar ibu segala misteri rompakan bank.


Kisah "Bapa Manga" Bantu Mengurangkan Kemurungan Ketika WW2 - Osamu Tezuka

Dalam beberapa dekad kebelakangan ini, komik manga (komik atau novel bergrafik Jepun) menjadi semakin popular di seluruh dunia. Selain itu, ia juga mempunyai mempunyai peminat tegar dan jumlah mereka semakin meningkat ramai.

Sebenarnya, banyak komik Barat yang menggunakan unsur-unsur gaya manga dari Jepun ini. Ramai kartunis dan pereka animasi kontemporari yang memperolehi inspirasi daripada gaya kartun anime yang unik dan dinamik.

Walaupun komik manga moden mendapat popularitinya di Jepun pada pertengahan tahun 1950-an, namun penciptaan komik manga mula dikenali ramai pada akhir abad ke-19 lagi.

Perkataan "manga" itu sendiri telah dikaitkan dengan komik jepun sejak abad ke-18 dan unsur-unsur gaya yang digunakan oleh pelukis manga telah wujud dalam sejarah seni Jepun sejak abad ke-12 lagi.

Walau bagaimanapun, gaya komik manga moden yang kita kenali hari ini telah dikembangkan dan dipopularkan oleh Osamu Tezuka yang juga dikenali sebagai "Bapa Komik Manga" atau "Tuhan Manga". Tezuka dilahirkan pada tahun 1928 dan mula melukis komik sejak sekolah rendah lagi.

Sejak kecil lagi, bapanya telah memperkenalkan Tezuka dengan komik dan kartun Disney dan dia mula menjadi obses dengan karya-karya yang dihasilkan syarikat kartun Amerika itu.

Dia akan menonton kartun Disney sebanyak beberapa kali dalam sehari. Tezuka bukan sahaja menikmati cerita-cerita itu tetapi dia juga mengkaji cara watak-watak itu dilukis dan dianimasikan.

Kartun Disney kegemarannya ialah Bambi yang mula ditayangkan pada musim panas tahun 1942. Tezuka dilaporkan telah menonton kartun itu sebanyak lebih daripada 80 kali pada tahun itu sahaja.

Obsesi dengan kartun dan animasi Disney mempunyai kesan yang sangat positif terhadap imaginasi Tezuka dan gaya lukisannya. Walaupun dia telah menamatkan pendidikannya dan menjadi doktor perubatan tetapi dia terus memperbaiki gaya lukisan dan semangatnya untuk menghasilkan komik.

Dia telah mencantumkan unsur-unsur seni tradisional Jepun dengan gaya kartun Disney dan mencipta gaya komik manga yang tersendiri. Hasil kerja yang pertamanya diterbitkan pada akhir tanun 1940-an dan dengan serta-merta menjadi terkenal dan popular.

Hasil kerjanya ini dinamakan Jungle Emperor Leo dan Ambassador Atom. Inspirasi untuk karya-karya ini berasal daripada niat dan tujuan baik Tezuka. Dia sangat sedih dengan kemurungan yang melanda negara Jepun selepas Perang Dunia Kedua.

Ramai anak muda yang kehilangan harapan dan ada yang mengambil jalan untuk membunuh diri. Tezuka kemudian memutuskan untuk membuat satu siri komik manga yang bukan sahaja akan menghiburkan tetapi juga memberi inspirasi kepada mereka yang mencari kebahagian dan ketenteraman dalam perkara yang mereka suka.

Walaupun kartun Disney merupakan inspirasi besar untuk projek-projek awal Tezuka tetapi pada akhir 1950-an dan awal 60-an dia mula mengkritiknya kerana terlalu tidak realistik. Secara khususnya, dia sangat kecewa dengan hakikat bahawa semua kartun Disney pada masa itu berakhir dengan pengakhiran yang bahagia.

Dia berpendapat bahawa suasana kebanyakan kartun Disney boleh membahayakan penonton dan pembaca kerana membentangkan cerita yang selalu berakhir dengan baik untuk protagonis.

Tezuka juga percaya bahawa kartun dan komik harus menunjukkan sisi gelap kehidupan kerana tiada siapa yang hidup bahagia dan riang seperti yang ditonjolkan dalam watak-watak Disney.

Malah, dia percaya bahawa komponen yang tragis perlu ada dalam semua komik dan kartun agar ia mempunyai kesan jangka panjang kepada pembaca dan penonton.

Pada tahun 1958, sebuah studio animasi Jepun iaitu Toei Animation telah menawarkan untuk menjadikan manga "Son-Goku the Monkey" karya Tezuka untuk dijadikan kartun.

Tezuka bersetuju dengan cadangan itu tetapi menegaskan bahawa dia akan bekerja bersama pereka animasi dalam projek itu. Ia adalah permulaan kerjayanya dalam bidang animasi.

Walau bagaimanapun, Tezuka berhenti bekerja bersama mereka apabila pihak produksi kartun itu memutuskan untuk mengubah jalan cerita yang menyedihkan itu menjadi kisah gembira. Kartun itu telah diterbitkan pada tahun 1960 dan menampilkan pengakhiran gembira walaupun dibantah Tezuka.

Tidak lama selepas itu, hasil karya Tezuka menjadi begitu popular sehingga dia dapat melepaskan diri daripada kekangan pemain besar kartun arus perdana dan industri komik.

Dia memainkan pengaruh besar di belakang penghasilan komik manga dan kartun anime yang popular di peringkat antarabangsa seperti Astro Boy, Kimba the White Lion, Black Jack, Phoenix dan banyak lagi.

Tezuka yang mempunyai latar belakang kelulusan dalam bidang perubatan membantunya menghasilkan kartun manga dan anime yang bertemakan perubatan dengan gambaran tepat mengenai anatomi manusia.

Dalam 40 tahun kariernya, Tezuka telah menghasilkan lebih daripada 700 siri manga dengan 150,000 muka surat lukisan kartun. Osamu Tezuka meninggal dunia akibat kanser perut pada 9 Februari 1989 ketika berusia 60 tahun di Tokyo, Jepun.

Antara kata-kata terakhirnya ialah "Saya merayu kepada awak, biarlah saya bekerja" kepada seorang jururawat yang cuba mengambil peralatan melukisnya di hospital.

Kini, hasil karya "Bapa Komik Manga" dipamerkan di kebanyakan muzium di seluruh Jepun termasuk Muzium Manga Osamu Tezuka yang terletak di bandar kelahirannya di Takarazuka, Wilayah Hyogo.


6 Fakta Menakjubkan Tentang Matahari Yang Ramai Tak Tahu

Kelangsungan hidupan di Bumi sangat bergantung kepada tenaga Matahari dan merupakan bintang yang paling dekat dengan Bumi.

Ia berbentuk sfera yang sempurna secara semulajadi dan manusia tidak pernah menemui apa-apa yang berberbentuk sfera sempurna seperti Matahari.

Ia membakar hidrogen sejak mula-mula wujud dan akan terus membakar selama 130 juta tahun lagi. Bintang besar ini berada di tengah-tengah sistem suria di mana semua planet lain mengelilingnya.

Matahari mengandungi 99.8% daripada semua jisim dalam sistem solar. Sepanjang sejarah, matahari telah disembah dan ditakuti kerana kelakuannya yang pelik.

Walaupun kita melihat Matahari setiap hari, banyak perkara tentang matahari masih menjadi misteri. iluminasi.com kongsikan 6 fakta paling menarik dan menakjubkan tentang Matahari yang ramai tak tahu.

Sama seperti Bumi kita, Matahari juga bergerak. Matahari mengorbit pada kelajuan yang luar biasa iaitu 220 kilometer sesaat.

Matahari mengorbit galaksi pada kelajuan kira-kira 828,000 kilometer sejam. Ini diketahui menggunakan sistem teleskop radio yang dapat mengukur jarak angkasa 500 kali lebih tepat berbanding Teleskop Angkasa Hubble.

Juga diketahui bahawa Matahari mengorbit Bima Sakti pada kelajuan yang sangat tinggi. Satu lagi perkara menarik ialah matahari telah hanya menyempurnakan 20 kali orbit sejak sistem solar kita dibentuk.

Bagi setiap orbit, Matahari telah mengembara sejauh hampir 150,000 tahun cahaya. Matahari mengorbit di sekitar pusat galaksi dan memerlukan sekitar 225 juta tahun untuk setiap orbit.

Matahari adalah sangat penting untuk kehidupan di Bumi. Matahari bertanggungjawab untuk banyak perkara yang berlaku di Bumi dan antara salah satunya adalah pergerakan Bumi.

Medan magnet Matahari membuatkan Bumi dan planet-planet lain berada di sekitar orbit matahari. Sekiranya Matahari menghilang secara tiba-tiba, semua planet termasuk Bumi akan meneruskan gerakan ke hadapan, terbang dengan garis lurus ke luar angkasa.

Tiada siapa yang boleh memberitahu apa yang benar-benar akan berlaku jika Matahari hilang. Teori di atas adalah mengikut undang-undang Newton.

Oleh sebab objek angkasa lepas lain mempunyai graviti, Bumi mungkin bergerak ke arah yang berbeza tetapi akan terus mengorbit pusat galaksi. Juga mungkin Bumi dan planet lain menyertai bintang lain dan mengorbit bintang itu.

Terdapat beberapa cara akan berlaku hari kiamat yang jelas kepada Bumi. Salah satu cara adalah Matahari "menelan" Bumi. Umur Matahari adalah 4.6 bilion tahun dan ia tidak berubah sejak itu.

Matahari boleh hidup hingga 5 bilion tahun lagi. Oleh itu, kita dapat menyimpulkan bahawa Matahari kita adalah bintang muda. Walaupun Matahari sudah menamatkan usia penuh, Matahari akan berkembang perlahan-lahan dan menjadi gergasi merah.

Semasa proses ini, Matahari akan cukup besar untuk menelan planet Marikh, Zuhrah dan Bumi. Sekiranya Bumi tidak ditelan, sekurang-kurangnya dunia kita tidak lagi dapat didiami.

Selepas matahari berkembang, ia akan bersinar 3,000 kali ganda lebih cerah. Di penghujung hayat Matahari, gergasi merah ini akan lenyap.

Haba atau cahaya dari Matahari hanya mengambil masa 8 minit dan 20 saat untuk mencapai Bumi. Tetapi, haba dari pusat teras Matahari memerlukan kira-kira 1 juta tahun untuk mencapai permukaannya.

Jarak antara teras dan permukaan matahari ialah 700,000 kilometer. Haba atau zarah foton yang dihasilkan di teras hanya akan mengambil masa 2.3 saat melepaskan diri jika ia mengembara pada kelajuan cahaya.

Sebab mengapa ia sangat perlahan adalah kerana oleh interaksi habar ini dengan dengan bahan fizikal padat dalam Matahari.

Kita tersalah anggap bahawa Matahari berwarna kuning, merah atau oren. Matahari sebenarnya campuran semua warna dan kelihatan putih pada mata kita dari angkasa.

Warna matahari yang dilihat dari Bumi disebabkan oleh fenomena yang dikenali sebagai penyelerakkan Rayleigh.

Mata kita dapat mengesan warna hanya dalam spektrum yang boleh dilihat, tetapi sinaran matahari merangkumi seluruh spektrum elektromagnetik.

Dari luar angkasa, ketiadaan atmosfera bumi untuk menyebarkan cahaya daripada spektrum cahaya yang boleh dilihat. Malah, di permukaan Bumi, matahari kelihatan berwarna putih.

Untuk membuktikan, anda hanya perlukan kertas putih pada hari yang sangat cerah. Kertas putih akan kelihatan putih dan tidak berwarna kuning atau warna lain dari matahari. Ini menunjukkan bahawa matahari berwarna putih.

Matahari adalah reaktor nuklear yang besar dan berkuasa. Sehebat mana pun kepintaran manusia, kita tidak akan dapat menghasilkan reaktor nuklear sehebat Matahari.

Setiap saat, Matahari menggunakan 600 juta tan hidrogen dan setiap saat ia juga mengeluarkan tenaga kira-kira 90 bilion megaton dari gabungan nuklear (4 × 10 ^ 33 ergs).

Bom nuklear yang jatuh di Hiroshima dan Nagasaki hanya mengeluarkan sehingga 0.035 megatons tenaga. Bom nuklear megaton yang paling kuat yang ada pada hari ini boleh menghasilkan tenaga sekitar 4 x 10 ^ 22 ergs.

Jika dihitung, matahari boleh menghasilkan tenaga letupan lebih daripada 90 bilion bom nuklear berkuasa satu megaton daripada gabungan nuklear, setiap saat.

Sejak 4.6 bilion tahun lalu, Matahari telah menghasilkan tenaga sebanyak ituy dan akan menghasilkan jumlah tenaga yang sama untuk 5 bilion tahun akan datang.


7 Ahli Bina Badan Yang Anda Tak Sangka Wujud

Bina badan adalah antara salah satu sukan yang paling rumit di dunia.

Untuk menjadi ahli bina badan yang kompetetif, pelbagai perkara perlu diharungi seperti tempoh latihan bertahun-tahun, pemakanan yang sihat, latihan yang betul, rehat yang cukup dan banyak lagi.

Sejak berpuluh-puluh tahun yang lalu, terdapat pelbagai jenis ahli bina badan yang wujud di dunia.

iluminasi.com kongsikan 7 ahli bina badan yang aneh yang mana anda tak sangka mereka wujud.

Barbie Thomas berusia 43 adalah seorang ibu yang juga merupakan ahli bina badan yang sangat menakjubkan.

Setelah hilang kedua-dua tangannya ketika masih kecil akibat satu renjatan elektrik, Barbie mampu mengatasi kecacatannya dan menggunakan kakinya untuk menjadi ahli bina badan yang hebat.

Setiap pagi, Barbie melakukan senaman kardio diikuti dengan mengangkat berat, latihan trek dan latihan kaki.

Dalam tahun-tahun kebelakangan ini, dia telah bertanding dengan ahli bina badan bertubuh normal yang lain.

Walaupun Barbie masih belum memenangi apa-apa anugerah, dia tidak bercadang untuk berputus asa dan meneruskan usahanya.

Jane Marie yang dahulunya dikenali sebagai Matt Krozaleski, tahu bahawa dia adalah seorang gadis secara dalaman tetapi mempunyai kecenderungan untuk mengangkat berat dan menyertai pertandingan bina badan.

Sebagai wanita transgender, dia pernah cuba untuk membunuh diri, namun mengubah fikiran apabila menukarkan bilik bawah tanahnya kepada sebuah gym.

Matt mula bertanding selepas menyertai Marin Amerika Syarikat. Sebagai seorang ahli angkat berat profesional, dia pernah mencatatkan rekod dunia lelaki dengan jumlah angkatan 100 kilogram.

Di Malaysia juga terdapat seorang ahli bina badan transgender, bernama Elaine Lye. Namun menurut Elaine, dia bukannya seorang transgender.

“Ya, saya memiliki badan seperti lelaki namun hati seperti wanita. Saya mahukan lelaki menerima dan mencintai saya seadanya,” kata Elaine.

Mark Smith, seorang tentera veteran dan pelatih kecergasan kehilangan kakinya dalam kejadian menembak di Afghanistan semasa latihan menembak secara langsung.

Selepas pemotongan kaki sehingga ke paras lutut, dia dipasangkan dengan kaki palsu.

Setelah kehilangan berat badan akibat tinggal terlalu lama di hospital, Mark memilih bina badan kompetitif untuk mengembalikan berat badannya.

Selepas berlatih dengan begitu bersungguh-sungguh, Mark mula bertanding dan memenangi pelbagai anugerah.

Latihannya bermula pada pukul 5 pagi dan berlangsung selama 16 minggu sebelum acara berlangsung.

Ray Moon yang berusia 87 tahun ditabalkan sebagai ahli bina badan lelaki paling tua di dunia.

Setelah berjaya menewaskan dan pulih daripada  kanser pundi kencing, Ray mendaftar di Kelab Kesihatan Athletic Preston di mana dia memulakan latihan rintangan dan kardio.

Ray Moon telah memenangi beberapa anugerah yang tidak terhad kepada daripada anugerah Victoria, gelaran Australia, serta Rekod Dunia Guinness, yang dimenangi pada 2009.

Ray adalah inspirasi besar kepada ahli bina badan yang lain dan orang yang mempunyai masalah kesihatan serta kecergasan.

Sekiranya anda belum pernah mendengar tentang Edith Wilma, maka anda akan teruja dengan artikel ini.

Di usia 82 tahun, Edith adalah ahli bina badan wanita tertua di dunia dan memegang gelaran Rekod Dunia Guinness bagi kategori ini.

Edith sangat gemar melakukan senaman aerobik dan mengangkat berat dan serta masih bertanding. Dia berlatih tiga kali seminggu dan mengikuti garis panduan pemakanan yang dipelajari.

Sebagai jurulatih peribadi, Edith menghabiskan sebahagian daripada masanya melatih ahli bina badan yang lain.

Dengan hanya ketinggian 61 sentimeter dan berat hanya 10 kilogram, Dev telah diisytiharkan sebagai ahli bina badan paling kecil di dunia pada tahun 2008.

Walaupun saiz sangat kecil, namun ahli bina badan India yang kompetitif ini mampu mengangkat dumbbell seberat 1.5 kilogram.

Malah, Aditya mempunyai seorang jurulatih iaitu Ranjeet Pal yang melatihnya setiap hari. Walau bagaimanapun, Aditya Dev meninggal dunia pada tahun 2012 akibat aneurisme otak.

Dan ahli bina badan paling pelik di dunia menjadi milik Valdir Segato. Tak perlu penulis jelaskan mengapa Valdir mengungguli senarai ini.

Menjadikan Incredible Hulk sebagai idola, Valdir mengambil risiko dengan menyuntik minyak yang dikenali sebagai "synthol" ke otot tangannya dengan tujuan membesarkan.

Hasilnya, bisep Valdir membesar dengan ukuran 23 inci selepas menyuntik bahan terlarang itu untuk tempoh 5 tahun.

Berusia 48 tahun, saiz tangan Valdir membesar hampir dua kali ganda daripada 12 inci pada asalnya.

Walaupun tangannya kini dianggap terlalu besar bagi orang biasa, ia tidak memuaskan hati Valdir yang mahukan tangan yang lebih besar.

Valdir juga menyuntik minyak synthol ke bahagian dada dan juga leher.


5 Perkara Yang Tak Disangka Dikawal Oleh Genetik

Genetik yang dimiliki dalam diri kita menentukan pelbagai perkara selain daripada karekter.

Ia juga mempengaruhi perkara-perkara luar biasa seperti gaya hidup kita, tabiat perbelanjaan, pemilihan makanan, malah sehingga ke bau ketiak.

Bunyi macam pelik, tetapi benar. Ia merupakan hasil daripada evolusi. iluminasi.com kongsikan 5 perkara yang anda tak tahu dipengaruhi oleh genetik.

Kita sukar untuk membendung masalah obesiti kerana genetik memainkan peranan penting dalam hal ini. Pada zaman dahulu di mana memburu merupakan satu-satunya cara untuk mendapatkan sumber makanan, manusia ketika itu makan secara tidak menentu.

Kebanyakan daripada mereka tidak mengetahui bila dan berapa kali mereka akan makan dalam sehari. Kemudian manusia mula menyedari bahawa makanan bergula dan berlemak memberikan tenaga yang bertahan untuk tempoh yang lebih lama.

Ini kerana lemak mengandungi lebih tinggi kalori berbanding yang lain. Gula pula membekalkan tenaga yang berpanjangan kerana ia mudah untuk ditukarkan kepada lemak.

Manusia yang hidup pada zaman kemudian yang mempunyai genetik "thrifty", bertahan hidup kerana mereka lebih cenderung untuk terus hidup ketika berlakunya kekurangan makanan atau kelaparan.

Genetik "thrifty" adalah genetik yang membolehkan individu mengumpul dan memproses makanan dengan efisyen untuk menyimpan lemak dalam bagi bersedia ketika kekurangan makanan.

Kebanyakan manusia tanpa genetik ini pada ketika itu, mati. Walaubagaimanapun, sebilangan kecil daripada manusia tanpa genetik ini berjaya bertahan dan masih wujud.

Namun bagi kebanyakan daripada kita, nenek moyang kita mempunyai genetik "thrifty", membuatkan kita juga memilikinya.

Secara purata, manusia memerlukan kira-kira 7 jam tidur pada waktu malam. Tempoh tidur kurang daripada 6 jam biasanya akan menyebabkan keletihan, yang boleh mencetuskan masalah lain.

Orang yang letih biasanya lemah dari segi fizikal  dan mental serta tidak dapat menumpukan perhatian atau berfikir dengan betul.

Mereka juga cenderung untuk menjadi tertekan. Walau bagaimanapun, terdapat kumpulan individu yang berbeza yang hanya memerlukan beberapa jam tidur malam.

Golongan ini mempunyai genetik p. Tyr362HIS, yang dikenali sebagai "Thatcher gen." Ini dinamakan bersempena mantan Perdana Menteri Britain, Margaret Thatcher yang terkenal kerana hanya tidur beberapa jam setiap malam.

Para penyelidik mendapati hubungan antara p. Gen Tyr362HIS dan tidur semasa kajian melibatkan 100 set kembar. Mereka mendapati bahawa peserta dengan gen ini mempunyai kekuatan otak yang sempurna walaupun mereka tidak mendapat tidur yang cukup.

Sementara itu, peserta tanpa gen mempunyai kekuatan otak yang lebih lemah kerana mereka tidak cukup tidur.

Membeli-belah adalah sinonim dengan wanita. Tetapi menurut Geoffrey Miller dari University College London, lelaki sebenarnya adalah orang golongan yang lebih cenderung untuk berbelanja disebabkan oleh genetik.

Lelaki suka membeli-belah kerana mereka mahu wanita beranggapan bahawa mereka kaya dan menarik. Memiliki barangan mahal juga bermakna seorang lelaki cukup kaya untuk menjaga wanita.

Beribu-ribu tahun yang lalu, sebelum pakaian dan pakaian fesyen menjadi sesuatu yang penting, lelaki memakai kulit binatang dan melukis tubuh mereka untuk menarik wanita.

Semakin maju teknologi, lelaki beralih kepada pakaian, kereta, dan simbol status lain, termasuk makan malam yang mahal. Kini, kebanyakan lelaki tidak lagi membawa wanita keluar makan malam dan membeli bunga atau kemewahan yang lain.

Tanggungjawab untuk sentiasa kelihatan menarik beralih kepada wanita, bagi memastikan lelaki tetap bersama mereka.

Itulah sebabnya wanita kelihatan seperti berbelanja lebih banyak daripada lelaki.

Penyelidik sering membuat spekulasi bahawa orang yang terdedah kepada muzik pada usia yang lebih awal cenderung untuk mampu menyanyi dan menganalisis muzik dengan baik.

Walau bagaimanapun, mereka telah mendapati bahawa kebolehan ini sebenarnya boleh disebabkan oleh genetik. Mereka mencapai kesimpulan ini selepas menganalisis 568 kembar wanita Inggeris.

Penyelidik melakukan kajian dengan menambah beberapa nota yang salah kepada potongan 26 lagu termasuk "God Save the Queen," "Yankee Doodle," dan "Happy Birthday."

Pasangan-pasangan kembar diminta untuk mencari kesilapan tersebut. Satu daripada empat kembar tidak dapat mengesan kesilapan.

Menariknya, pasangan kembar seiras lebih cenderung untuk mengesan kesilapan yang ditemui oleh kembarnya.

Walau bagaimanapun, separuh daripada kembar lain tidak dapat mengenali kesilapan yang ditunjuk oleh kembar yang lain. [8]

Ketiak 98% daripada manusia berbau apabila berpeluh. Walau bagaimanapun, ketiak 2% golongan lagi tidak berbau kerana mereka mempunyai gen ABCC11.

Penemuan ini dibuat oleh penyelidik dari University of Bristol yang mengkaji 6,495 wanita dan mendapati hanya 117 orang (2%) mempunyai gen ABCC11.

Menariknya, para saintis sememangnya sudah mengetahui tentang gen itu. Walau bagaimanapun, mereka memfokuskan penyelidikan mereka mengenai kesannya terhadap tahi telinga.

Orang yang mempunyai gen ini sentiasa mempunyai telinga yang kering. Malah, tahi telinga kering adalah satu kaedah untuk mengesan kehadiran gen di dalam badan, yang paling biasa di kalangan orang-orang Asia Timur.

Para peneliti percaya bahawa gen ABCC11 menjadikan ketiak yang basah menjadi tidak berbau kerana ia membuatkan kita menghasilkan kurang asid amino daripada biasa.

Ini bersamaan dengan kurang bakteria dan kurang bau kerana bakteria adalah perkara yang membuatkan ketiak kita berbau. Menariknya, ramai orang dengan gen ABCC11 masih menggunakan deodoran.


Inilah Sistem Lantai Istana Kurun ke-15 Jepun Bagi Mengelakkan Serangan Ninja

Tidak seperti kebanyakan istana-istana Barat seperti yang terdapat di seluruh Eropah, istana-istana di Jepun tidak didirikan daripada batu batan seperti sebuah kubu atau benteng.

Walaupun ia kelihatan berbeza, namun istana di Jepun dibina untuk tujuan yang sama iaitu sebagai kediaman mewah yang mempunyai sistem perlindungan yang baik bagi keluarga diraja yang memerintah.

Istana Jepun yang pertama dibangunkan ialah pada abad ke-15 ketika negara itu sedang melalui salah satu tempoh huru-hara yang jarang berlaku. Pada abad-abad yang berikutnya, istana-istana telah dibina sama ada sebagai pusat pentadbiran atau hanya sebagai kediaman pemerintah.

Ketika waktu kemuncak trend ini, dianggarkan lebih daripada 5,000 buah istana telah dibina di seluruh negara 'Matahari Terbit' itu. Akan tetapi, hanya beberapa puluh buah istana sahaja yang masih wujud dan terselamat pada hari ini.

Secara tradisionalnya, istana Jepun dibina menggunakan campuran batu dan kayu serta memiliki ciri-ciri seni bina yang menarik. Salah satu istana Jepun paling mengagumkan pernah dibina ialah Istana Himeji yang merupakan salah satu tapak warisan dunia dan istana paling kerap dikunjungi.

Terletak di Kobe, istana ini terkenal dengan menara putihnya yang indah. Seluruh kompleks istana itu terletak di atas bukit dan terdiri daripada 83 struktur yang berbeza.

Kebanyakan struktur itu disambungkan oleh koridor. Bangunan utamanya setinggi enam tingkat itu boleh dilihat dari hampir semua lokasi di kota Himeji dan kawasan sekitarnya.

Walaupun istana lain mungkin kelihatan kurang hebat berbanding Istana Himeji, itu tidak bermakna mereka tidak mempunyai ciri-ciri seni bina yang asli.

Salah satu istana yang unik ialah Istana Nijo yang terletak ibu kota lama Jepun, Kyoto. Istana ini terkenal kerana memiliki contoh terbaik seni bina "Lantai Burung Bulbul" Jepun, yang direka khas untuk menangkap tetamu yang tidak diundang di dalam kawasan istana.

Sistem lantai asli ini berfungsi sebagai penggera automatik yang merupakan ciptaan terkini pada zaman Edo di Jepun pada awal abad ke-17 hingga akhir tahun 1860-an.

Pada zaman ini, Jepun diperintah oleh sistem separa feudal di mana ketua wilayah yang dikenali sebagai Daimyo mempunyai keistimewaan untuk mentadbir dan mengawal kawasan yang mereka miliki. Mereka juga mempunyai tentera swasta untuk tujuan perlindungan.

Sebagai orang yang mempunyai kuasa, Daimyo juga mempunyai ramai musuh. Pada zaman itu di Jepun, Ninja sering digunakan untuk melakukan kerja sebagai pembunuh upahan.

Ninja Jepun sememangnya terkenal dengan kehebatan mereka kerana dapat menyerang mana-mana sasaran dan menghilangkan diri tanpa dikesan. Oleh itu, pelbagai kaedah digunakan bagi tujuan mengelak daripada diserang mana-mana Ninja. Salah satunya penciptaan Lantai Burung Bulbul.

Dibuat oleh tukang kayu dan pengukir terhebat dari seluruh negara, Lantai Burung Bulbul atau "Uguisu-bari" yang bermaksud 'pengawal burung berkicau' direka bentuk sedemikian rupa untuk menghasilkan bunyi yang mirip dengan kicauan burung apabila seseorang berjalan di atasnya.

Dengan hanya sedikit pijakan sahaja, papan lantai itu akan membengkok dan cukup untuk menyebabkan kuku lantai bergesel dengan penyepit yang dipasang di bawahnya. Ia akan menghasilkan bunyi yang boleh didengar dengan jelas.

Walaupun bunyi berkeriut seakan bunyi burung itu tidaklah begitu kuat, tetapi ia cukup untuk memecahkan keheningan malam yang sunyi.

Bunyi yang dihasilkan itu boleh menjadi amaran kepada mana-mana pengawal yang bertugas tentang kehadiran penceroboh dan akan memaksa Ninja atau pencuri membatalkan sahaja niat mereka.

Semasa zaman Edo, Istana Nijo merupakan salah satu tempat paling berkuasa di Jepun. Ia sering dikunjungi oleh ramai Daimyo serta komander tentera terkemuka yang dikenali sebagai Shogun.

Untuk memastikan semua tetamu berada dalam keadaan selamat, Lantai Burung Bulbul ini dipasang di beberapa tempat di dalam istana. Beberapa bilik tetamu kenamaan juga dipasang dengan lantai ini supaya memudahkan pengawal peribadi mereka mendengar sebarang pencerobohan dari tempat kawalan mereka.

Kini, Lantai Burung Bulbul ini masih lagi menghasilkan bunyi tetapi hanya sebagai tarikan bagi para pelancong dan pengunjung istana sahaja.

Memandangkan lantai yang unik ini merupakan kaedah yang baik untuk membantu pengawal menentukan kedudukan sebenar mana-mana penceroboh, ia kemudian telah dipasang juga di beberapa kuil yang berharga.

Selain Istana Nijo, contoh Lantai Burung Bulbul juga boleh dilihat di Kuil Buddha Shingon Daikaku-Ji di Kyoto dan Kuil Chion-in di Higashiyama-Ki.


Tradisi Baru Golongan Belia Korea Utara - Jadikan Syabu Sebagai Hadiah Hari Lahir

Tahun Baru Lunar di negara-negara Asia Timur muncul pada awal tahun dan telah dirayakan dengan begitu meriah sekali.

Walaupun di negara yang menyambutnya termasuklah di Malaysia dilengkapi dengan letupan bungi api dan tarian naga, rakyat Korea Utara telah menemui alternatif yang mengejutkan dalam merayakannya.

Walaupun sebahagian besar negara serantau memperingati peristiwa itu dengan melakukan tradisi pertukaran hadiah, tradisi baru Korea Utara melibatkan dadah syabu atau methamphetamine telah mengejutkan ramai pihak.

Tetapi sejarah negara ini dalam pengedaran dadah haram, penjagaan kesihatan yang kurang baik dan isu hak asasi manusia menunjukkan bahawa adat baru yang baru ini sebenarnya mungkin mempunyai asas yang lebih kukuh daripada yang dijangkakan.

Menurut penulisan Sheena Chestnut Greiten dalam kajiannya pada tahun 2014 bertajuk "Illicit: North Korea’s Evolving Operations to Earn Hard Currency", pengeluaran dadah haram yang disokong oleh negara, terutamanya methamphetamine, nampaknya telah meningkat dengan ketara pada pertengahan 1990-an.

Ia merupakan satu trend yang boleh dikaitkan dengan gabungan kesan akhir Perang Dingin ke atas ekonomi Korea Utara, krisis pertanian yang mengakibatkan perarakan dahsyat dan peralihan kepimpinan yang susulan kematian Kim Il-sung pada tahun 1994.

Kajian ini menerangkan dengan terperinci bagaimana syabu sangat tertanam dalam budaya Korea Utara.

Budaya dalam memberikan perangsang ini sebagai hadiah pada dasarnya hanya seperti menghisap rokok, dengan sesetengah rakyatnya menyuntik malah menyedut dadah ini menggunakan hidung.

Menurut Andrei Lankov, pakar Korea Utara di Universiti Kookmin, Seoul, syabu di Korea Utara dilihatkan sebagai dadah tenaga yang sangat berkuasa, seperti Red Bull bagi sesetengah negara.

Beliau juga berkata bahawa Korea Utara seolah-olah memandang rendah terhadap risiko kesihatan yang boleh disebabkan oleh dadah berbahaya ini.

Syabu pertama kali dibawa masuk ke negara ini semasa zaman kolonial Jepun pada awal tahun 1900-an dan kemudian menyaksikan kemunculan semula ketika tentera Korea Utara memberikan tentera mereka dadah ini selepas Perang Dunia II untuk membuatkan mereka sentiasa peka.

Tahun 1970-an melihatkan banyak diplomat Korea Utara ditangkap di luar negara kerana penyeludupan dadah.

Dalam usaha terdesak untuk memperkuat ekonomi dan mengekalkan kestabilan, kerajaan Korea Utara mula meningkatkan pengeluaran dadah ini pada tahun 1990-an dan biasanya dieksport ke China dan Jepun yang mana yakuza menjadi antara pelanggan utama.

Kajian Sheena Chestnut Greiten juga menyatakan bahawa penghasilan syabu yang mana jelas dibiayai dan dikawal oleh kerajaan merosot dengan begitu teruk pada pertengahan tahun 2000, membuatkan kebanyakan pengeluar kehilangan pekerjaan.

Dengan sistem penjagaan kesihatan negara yang semakin tenat dan kerja buruh yang teruk menjadi sumber rezeki rakyat jelata, syabu dan candu menjadi rutin harian.

Walaubagaimanapun, pemberian dadah ini sebagai hadiah Tahun Baru adalah fenomena yang baru sahaja berlaku. Menurut laporan, tradisi ini adalah sangat popular terutamanya dalam kalangan belia Korea Utara.

Bukan itu sahaja, menurut Teodora Gyupchanova, penyelidik di Pusat Pangkalan Data untuk Hak Asasi Manusia Korea Utara di Seoul, syabu atau pingdu ini merupakan hadiah paling popular bagi perayaan yang lain termasuklah ulangtahun kelahiran dan juga graduasi.

Sementara itu, kerajaan Korea Utara menafikan tanggapan bahawa ia atau rakyatnya menghasilkan atau menggunakan dadah ini.

Kerajaan Korea Utara membuat satu dakwaan pada tahun 2013 mengatakan bahawa penggunaan, penyeludupan dan penghasilan dadah yang membuatkan manusia cacat akal tidak wujud di negara mereka.

Tetapi status haram dadah ini sebahagian besarnya tidak berkesan kerana pegawai kerajaan mengambil rasuah dan kerana negara ini secara tidak langsung mendapat manfaat daripadanya sehingga ke pimpinan tertinggi, menurut Justin Hastings, pakar Korea Utara dan saintis politik di Universiti Sydney.

Semakin lama, ia telah menghasilkan budaya di mana orang sanggup mengambil risiko untuk menghasilkan wang dan larangan negara secara rasmi tidak lagi memberikan apa-apa erti.

Walaupun kerajaan Korea Utara telah secara rasminya menolak dakwaan bahawa ia akan melakukan apa sahaja untuk menjadikan rakyatnya menjadi "lumpuh mental," dan poster-poster propaganda anti-dadah di seluruh negara, namun pengarah eksekutif Jawatankuasa Hak Asasi Manusia di Korea Utara (pemikir Washington), Greg Scarlatoiu, menyeru semua orang untuk mempertimbangkan sumber dakwaan itu dan melihat pendirian kerajaan secara tidak langsung.

"Mereka secara dasarnya tidak berkata "Dadah membahayakan anda", tetapi mereka berkata "Dadah membahayakan negara," kata Greg Scarlatoiu.


Chindōgu: Budaya Orang Jepun Mencipta Barangan Kreatif Tapi Mengarut

Anda mungkin pernah melihat banyak ciptaan-ciptaan orang Jepun yang bukan sahaja kreatif, tetapi mungkin dilihat sebagai mengarut, contohnya ciptaan dalam gambar di atas yang bertujuan melindungi rambut daripada terkena kuah atau makanan. Sekali lihat, ia kelihatan lucu dan mungkin tidak praktikal.

Tahukah anda, dalam bahasa Jepun, ciptaan-ciptaan mengarut seperti ini digelar "Chindogu". Trend ciptaan seperti ini dimulakan oleh seorang individu bernama Kenji Kawakami sejak 30 tahun dahulu ketika beliau sedang bekerja sebagai editor di Tsuhan Seikats, sebuah majalah berkaitan dekorasi rumah.

Majalah yang difokuskan untuk golongan suri rumah ini memberi panduan kepada golongan wanita untuk membeli barangan keperluan rumah yang berguna. Dalam salah satu isu majalah ini, beliau mempunyai beberapa helaian ruangan kosong yang perlu dimuatkan dengan info-info menarik.

Beliau mengambil kesempatan memuatkan gambar-gambar protaip barangan ciptaannya yang tidak mampu dibeli oleh para pembacanya. Antara produk terawal yang dimuatkan dalam ruangan ini adalah cermin mata yang dilengkapi dengan corong meletakkan titisan ubat pada mata seperti gambar di atas.

Kenji Kawakami mendakwa beliau sendiri memang menggunakan ciptaannya itu dan mengatakan ianya memang sangat berguna dan memudahkan meletakkan titisan ubat pada matanya. Selain itu, antara ciptaan terawal lain yang pernah dipaparkan adalah lampu suluh yang disertakan dengan panel solar yang dibina oleh Kenji Kawakami sendiri.

Tidak seperti lampu suluh yang dijual di pasaran dimana ianya dikuasakan oleh bateri dan boleh digunakan pada waktu malam. Lampu suluh ciptaannya ini walau bagaimanapun hanya dikuasakan oleh tenaga solar, menjadikannya sebagai ciptaan yang sia-sia kerana tidak boleh digunakan pada waktu malam.

Tanpa disangka-sangka, gambar-gambar prototaip ciptaannya diminati oleh para pembaca malah mereka turut menggesa ruangan tersebut diteruskan. Para pembaca menganggap ciptaannya itu sebagai hiburan yang sungguh melucukan. Kerana permintaan daripada pembaca, beliau memaksa dirinya untuk terus menghasillkan ciptaan-ciptaan mengarut seperti itu.

Swafoto merupakan satu teknik mengambil gambar yang popular pada masa kini. Penciptaan kamera pada bahagian hadapan telefon pintar memudahkan pengguna mengambil gambar swafoto kerana mereka dapat melihat keadaan diri mereka terlebih dahulu sebelum mengambil gambar.

Dalam sesetengah keadaan, penggunaan monopod sedikit sebanyak dapat membantu pengguna mengambil swafoto dengan lebih baik. Namun tahukah anda daripada manakah idea untuk menghasilkan monopod diperolehi?

Mungkin ramai yang tidak tahu bahawa orang terawal yang mengilhamkan penciptaan monopod adalah Kenji Kawakami sendiri. Malah, gambar mengenai monopod ciptaannya pernah dimuatkan dalam salah satu edisi majalah syarikatnya pada pertengahan tahun 90-an. Pada waktu itu, mungkin tiada sesiapapun yang pernah memperkatakan mengenai penggunaan monopod untuk mengambil gambar.

Gambar di atas merupakan keratan majalah yang memuatkan idea ciptaan Kenji Kawakami ini. Malah, penerangan mengenai ciptaannya itu juga secara jelas menyatakan penggunaan batang teleskop yang disambung dengan kamera memudahkan pengguna mengambil gambar secara sendirian tanpa perlu meminta bantuan orang lain mengambil gambar anda.

Setelah berpuluh-puluh tahun mencipta Chindogu bagi tujuan hiburan, Kenji Kawakami telah mencipta syarat asas dan rukun asas bagi mencipta barangan yang boleh diklasifikasikan sebagai Chindogu. 10 syarat asas dan rukun Chindogu ini boleh disimpulkan seperti di bawah:

Menurut sebuah artikel dalam laman sesawang Japan Times, sejak memulakan trend Chindogu beliau telah mencipta 600 Chindogu. Menariknya, beliau tidak memfailkan sebarang paten untuk kesemua ciptaannya dan tidak pernah menerima bayaran satu sen pun daripada ciptaannya itu. Ini bertepatan dengan Rukun Chindogu no 5 dan 9 seperti di atas.

Ketika kebanyakan individu dan syarikat akan memfailkan paten untuk ciptaan dan inovasi mereka, Kenji Kawakami sebaliknya menentang usaha mempatenkan sesuatu perkara. Disebabkan itu, beliau tidak pernah memfailkan apa-apa paten dan sesekali tidak akan melakukannya pada masa hadapan. Baginya, orang yang memfailkan paten adalah tamak dan takutkan persaingan.

Walaubagaimanapun, beliau mengakui terdapat pihak tidak bertanggungjawab mencuri ideanya untuk membuat keuntungan mudah. Menurutnya lagi, terdapat sebuah kedai rangkaian ternama di Jepun mencuri ideanya menghasilkan selipar dua bahagian. Bagi Kenji Kawakami, individu seperti ini adalah mereka yang tidak mempunyai prinsip dalam hidup.

Siapa sangka, perkara yang awalnya dilakukan secara suka-suka mendapat perhatian ramai pihak daripada seluruh dunia. Dianggarkan terdapat 10,000 pencipta Chindogu dari seluruh dunia. Malah, Kenji Kawakami juga dipandang tinggi sebagai individu yang memulakan trend Chindogu.

Menurut beliau juga, orang Eropah menganggap beliau seorang karyawan. Di Australia dan Kanada, beliau dianggap sebagai seorang saintis. Di Jepun dan Amerika Syarikat, beliau dianggap sebagai pencipta barangan-barangan untuk menganjurkan parti.

Di China, terdapat seorang individu bernama Geng Shuai yang menjadi popular dengan ciptaan-ciptaannya yang mengarut. Segala ciptaannya juga hanya dicipta untuk tujuan hiburan dan melengkapi kesemua syarat dan rukuk asas untuk dianggap sebagai Chindogu.


8 Kemahiran Kung-Fu Luar Biasa yang Perlu Dikuasai Sami Shaolin

Penggemar seni mempertahankan diri mungkin biasa mendengar kisah tentang kuasa luar biasa yang dimiliki oleh Sami Shaolin. Para sami ini menjalani latihan intensif untuk mempelajari 72 kemahiran berbeza. Selain itu, mereka diajar untuk menggunakan 36 jenis senjata dan memilih dua jenis gaya dan gerakan haiwan sebagai latihan pengkhususan.

Apa yang menarik minat orang ramai untuk mengetahui kisah mereka sebenarnya adalah kualiti 'superhuman' yang ada dalam diri para sami ini. Kami kongsikan 10 kemahiran luar biasa Sami Shaolin yang tidak mungkin mampu kita lakukan. Sebelum itu, perlu kami ingatkan bahawa perkongsian ini hanyalah sekadar untuk pengetahuan umum dan JANGAN SESEKALI meniru atau mencuba aksi-aksi ini di mana jua anda berada.

Mungkin persembahan mengangkat tubuh sendiri menggunakan dua jari telunjuk agak sudah biasa didengari dalam dunia Kung-Fu Shaolin. Namun, sebenarnya kemahiran yang lebih rare dan amat sukar dilakukan adalah dengan mengimbangkan badan di atas sebatang jari sahaja.

Pada tahun 2015, seorang sami bernama Shi Liliang telah menggemparkan dunia dengan melakukan aksi ini di hadapan khalayak ramai di Chaoyang. Dilaporkan Shi Liliang menjalani latihan yang lama dengan membuat tekan tubi dan dirian tangan. Lama-kelamaan, dia mengurangkan bilangan jari sehinggalah berjaya menguasai dirian tangan dengan hanya sebatang jari sahaja.

Aksi mengimbangkan badan di atas jari ini tidak boleh dilakukan secara semberono kerana jari berisiko untuk patah jika tidak dilakukan dengan betul. Para sami telah berlatih hampir setiap hari selama bertahun-tahun lamanya supaya jari mereka menjadi sekeras besi. Antara latihan lain yang biasa dijalani ialah menumbuk pokok menggunakan jari. Hasil tumbukan yang menghasilkan lekuk sedalam beberapa inci dapat dilihat pada pokok-pokok sekitar biara Shaolin. (Sumber)

Bagi kebanyakan orang biasa, memecahkan kepingan gelas menggunakan tangan saja sudahpun kedengaran agak sukar, apatah lagi membuatkan sebatang jarum menembusinya. Walau bagaimanapun, sami Shaolin mampu melakukan perkara yang kedengaran mustahil ini. Anda boleh saksikan sendiri video gerak perlahan yang memaparkan aksi luar biasa ini:

Untuk memahami penjelasan saintifik di sebalik kemahiran ini, kita perlu memahami ikatan kimia kepingan gelas ini terlebih dahulu. Gelas merupakan sejenis bahan yang keras dan tidak mudah retak. Namun, disebabkan struktur kimianya yang aneh, apabila satu retakan kecil terhasil pada bahagian permukaannya, ia terus membuatkan struktur gelas menjadi lemah.

Tambahan pula, jarum tidak boleh diberikan tekanan sehingga membengkok apabila dibaling. Para sami telah berlatih untuk membuat balingan dengan daya tujah yang sangat kuat di samping berhati-hati supaya jarum tidak membengkok. Apabila jarum keras itu mengenai sasaran dan menghasilkan retak yang dalam, daya kuat itu disebarkan ke sekelilingnya sehingga memecahkan gelas. (sumber)

Latihan seorang sami Shaolin bermula pada usia yang sangat muda. Mereka akan bermula dengan latihan mengeraskan tengkorak kepala dengan mengetuk atau menghentak menggunakan pelbagai bahan seperti sekampit pasir sehinggalah ke kepingan kayu balak dan pemberat besi. Selepas bertahun-tahun menjalani latihan, tulang di bahagian kepala mereka menjadi sekeras batu. Malah, dril elektrik juga tidak dapat menebuk tengkorak mereka.

Apa yang lebih mengejutkan, kemahiran ini tidak mencederakan kepala mereka langsung walaupun dril dibiarkan berada di kepala selama hampir 10 saat. Tiada setitikpun darah yang mengalir. Apa yang dapat dilihat hanyalah kesan merah di mana dril itu dipasang sebelumnya. (sumber)

Kung-Fu Shaolin melibatkan pelbagai teknik latihan "Badan Besi." Kebiasaannya teknik ini diamalkan untuk melatih anggota badan yang mudah terdedah kepada bahaya supaya menjadi sekeras besi. Antara anggota badan yang paling 'lemah' pada seorang lelaki adalah di bahagian sulit mereka.

Sami Shaolin berlatih hampir setiap hari untuk menjadikan alat sulit mereka kalis impak daripada sebarang serangan menggunakan kaki atau sepakan lutut. Latihan yang melibatkan rangsangan kepada tisu salur darah ini juga akan meningkatkan fleksibiliti dan daya tahan di bahagian terbabit. (sumber)

Dikenali sebagai "Kemahiran Tiang Sami," teknik ini melibatkan kekuatan kaki dan dalaman badan di samping menguji keseimbangan tubuh. Sami akan meletakkan kaki di atas dua batang tiang kayu dan 'duduk' dalam posisi mencangkung. Di bawah celahan kaki diletakkan pula buluh runcing yang diasah untuk memberikan lebih 'motivasi' agar tidak terjatuh.

Variasi latihan ini bagi peringkat yang lebih sukar adalah dengan memegang dua mangkuk berisi air manakala satu mangkuk lagi diletakkan di atas kepala. Adakalanya objek lain seperti lampu minyak tanah digunakan untuk menggantikan mangkuk.

Latihan kemahiran ini kebiasaannya dijalankan berterusan selama dua jam dan tubuh badan sami haruslah berada dalam keadaan pegun. Jika tidak, habis melayang semua objek yang dipegang.

Anda mesti pernah menonton filem kung fu terkenal lakonan Jackie Chan iaitu "Drunken Master." Kemahiran Kung-Fu Shaolin ini sebenarnya memang wujud. Sami akan berpura-pura mabuk dan berlatih dengan mengangkat sebuah tempayan yang dipenuhi air. Apabila pergerakan ini dibuat dalam pertarungan atau persembahan Kung-Fu, sami akan berpura-pura mabuk sambil memegang serta menghimpit pihak lawan dengan kuat.

Pihak lawan tidak akan dilepaskan sehinggalah tubuhnya kesakitan. Kemahiran yang dinamakan "Drunk Lila" ini merupakan salah satu kemahiran penting bagi sami Shaolin. Ia melibatkan kekuatan lengan dan jari agar musuh tidak lolos daripada pegangan. (sumber)

Jika anda perhatikan dalam video ini, sami tersebut telah mencipta daya lekapan di bahagian abdomen bawah sehingga mangkuk benar-benar melekat pada perutnya. Teknik yang dikenali sebagai "Kemahiran Kekuatan Stabil" ini sangat sukar dikuasai. Hanya terdapat beberapa orang sahaja dalam dunia yang mampu 'menyedut' dengan begitu kuat sehinggakan tenaga lapan orang dewasa pun tidak mampu memisahkan mangkuk tersebut dari perut sami.

Kekuatan mental menjadi aspek utama apabila mempersembahkan kemahiran lekapan ini. Sami-sami Shaolin telah menjalani latihan ketahanan mental selama bertahun-tahun sebelum layak menjadi pengamal seni mempertahankan diri ini. Malah, latihan minda ini dilaporkan jauh lebih intensif daripada latihan fizikal.

Minda seorang sami perlu sentiasa bersedia untuk menghadapi cabaran dan keperitan teknik Shaolin. Setelah mencapai kekuatan mental pada tahap yang wajar, barulah mereka boleh membuka kunci untuk mendapatkan "Chi" iaitu sumber kekuatan sebenar seorang sami Shaolin. (sumber)

Ini adalah satu lagi kemahiran yang dikuasai melalui teknik latihan "Badan Besi." Dari jauh, mungkin anda menyangka ia adalah satu helah dan penipuan sami Shaolin. Mungkin anda menyangka batu-batu itu direka khusus untuk menyempurnakan helah ini. Bagaimanakah sami itu mampu memecahkan keempat-empat batu itu hanya dengan sekali pukulan?

Walau bagaimanapun, kemahiran ini sebenarnya boleh dilakukan dan disokong oleh fakta sains. Menurut Michael Feld, seorang ahli fizik dari MIT, kemahiran ini mampu dibuat dengan daya, momentum dan kedudukan pukulan yang tepat. Feld menyatakan tiada helah digunakan dalam video tersebut. Ia hanyalah pergerakan manusia paling efisien yang tidak tercapai oleh orang kebanyakan. (sumber)


Lelaki yang Jatuh Dari Angkasa Lepas - Kisah Vladimir Komarov

Pada tahun 1960-an, Perlumbaan Angkasa atau Space Race adalah pertandingan berbahaya melibatkan ego, cita-cita dan kelebihan politik antara dua musuh Perang Dingin iaitu Kesatuan Soviet (USSR) dan Amerika Syarikat.

U.S.S.R telah beberapa kali berjaya mengalahkan Amerika Syarikat bermula dengan kejutan Sputnik iaitu satelit pertama yang dihantar ke luar orbit Bumi pada tahun 1957. Pada tahun 1961 pula, Kesatuan Soviet telah menghantar manusia pertama ke ruang angkasa, Yuri Gagarin, menjadikannya wira negara dan selebriti dunia.

Akan tetapi, keadaan terburu-buru untuk menjadi peneraju dalam bidang penerokaan ruang angkasa juga menyebabkan Kesatuan Soviet mempunyai sejarah tragis apabila mencatatkan kemalangan maut pertama penerbangan angkasa. Ia berlaku apabila kapal angkasa yang dinaiki oleh angkawasan Vladimir Komarov jatuh terhempas ke Bumi pada tahun 1967.

Menjelang tahun 1967, Perlumbaan Angkasa telah maju selangkah ke hadapan. Kedua-dua seteru iaitu Amerika Syarikat dan Kesatuan Soviet telah menghantar manusia ke angkasa untuk mengorbit Bumi selama beberapa hari.

Kapal angkasa mereka telah mendarat di stesen angkasa lepas dan angkasawan dari kedua-dua negara itu juga boleh keluar daripada kapal angkasa mereka untuk berada di ruang angkasa lepas.

Kedua-dua negara itu juga sedang menyasarkan pada pendaratan di Bulan. Ketika itu kedua-dua kuasa besar itu telah menandatangani Perjanjian Angkasa Lepas oleh Persatuan Bangsa-Bangsa Bersatu yang membatasi penggunaan eksplorasi ruang angkasa bagi mengelak sebarang pertelingkahan. Akan tetapi, pada tahun yang sama juga dunia menyaksikan tragedi yang disebabkan perlumbaan ini.

Pada Januari 1967 iaitu hari yang sama Amerika Syarikat menandatangani Perjanjian Angkasa Lepas, tiga angkasawan mereka terbunuh apabila kebakaran meletus dalam kapal angkasa mereka semasa melakukan ujian. Gus Grissom, Ed White dan Roger Chaffee terbunuh dalam kapsul Apollo 1, sebulan sebelum mereka dirancang untuk berlepas.

Sementara itu, pemerintah Kesatuan Soviet ketika itu iaitu Leonid Brezhnev ingin melakar sejarah sempena sambutan ulangtahun ke-50 revolusi Bolshevik yang bermula pada Mei 1917. Jurutera Soviet telah merancang untuk melancarkan dua kapal angkasa iaitu Soyuz 1 yang dinaiki angkasawan Vladimir Komarov, diikuti oleh Soyuz 2 yang dinaiki oleh dua angkasawan lain.

Mereka bercadang untuk menjelajah, mendarat, bertukar anak kapal melalui extra-vehicular activity (EVA) di angkasa lepas dan kembali ke Bumi dengan selamat. Misi Soyuz itu juga akan digunakan dalam penjelajahan ke Bulan pada masa akan datang sekiranya berjaya.

Beberapa masalah mula timbul bagi pasukan jurutera Soyuz 1. Sebagai permulaan, pembukaan terowong EVA itu terlalu kecil untuk memuatkan angkasawan yang dilengkapi dengan sut angkasa lepas. Pasukan pemeriksa juga telah menemui 203 jenis masalah pada Soyuz 1 yang diperincikan dalam memo 10 muka surat.

Sekurang-kurangnya 50 orang jurutera yang terlibat dalam penghasilan memo itu tetapi tiada seorangpun yang memberi amaran kepada Brezhnev kerana takut untuk menyampaikannya. Meminta untuk menangguhkan penerbangan akan mencerminkan ketidakcekapan pihak Kesatuan Soviet dan ia bukanlah satu pilihan.

Komarov adalah kawan rapat kepada Yuri Gagarin, lelaki pertama yang berada di ruangan angkasa lepas. Mereka dan keluarga sering menghabiskan masa terluang bersama-sama terutamanya ketika pergi memburu.

Komarov pernah melahirkan keraguannya tentang misi itu kepada rakan baiknya dan dimuatkan dalam biografi Starman : The Truth Behind the Legend of Yuri Gagarin Oleh Jamie Doran dan Piers Bizony. Komarov berkata dia mungkin tidak akan kembali semula selepas penerbangan itu.

Ada dakwaan yang mengatakan bahawa Gagarin sendiri adalah pengarang memo 10 muka surat itu walaupun dokumen itu tidak lagi ditemui hari ini. Gagarin dikatakan telah menyerahkan memo itu kepada salah seorang rakannya yang merupakan pegawai KGB.

Pegawai itu kemudian menyerahkan dokumen itu kepada pihak atasannya. Akan tetapi, pegawai telah diturunkan pangkat dan dipindahkan untuk bertugas di sebuah kawasan terpencil kerana menimbulkan kemarahan pihak atasannya.

Ada juga dakwaan mengatakan bahawa Komarov tidak mahu rakan baiknya Gagarin yang merupakan angkasawan simpanan Soyuz 1 mengambil bahagian dalam misi yang ditakdirkan untuk gagal itu supaya Kesatuan Soviet tidak kehilangan seorang wira negara yang disanjungi mereka.

Walau apapun andaian yang berlegar, Vladimir Komarov akhirnya dalam perjalanan menaiki pesawat Soyuz 1 pada 23 April 1967. Rakan-rakan angkasawan lain cuba menyanyikan lagu kepada Komarov untuk memberinya semangat.

Masalah bermula dengan serta-merta semasa pelancarannya Soyuz 1. Salah satu panel suria pesawat itu gagal berfungsi menyebabkan kuasa pelancaran menjadi tidak seimbang. Sistem kawalan terma merosot dan komunikasi dengan pusat kawalan juga rosak, mengakibatkan kapal angkasa itu berputar.

Di pusat kawalan, para komandan memutuskan untuk menghentikan pelancaran Soyuz 2 dan cuba untuk membawa Komarov kembali ke Bumi. Selama lima jam, Komarov mengelilingi Bumi dalam cubaan untuk kembali kerana masalah peralatan yang rosak dan terputus hubungan dengan pusat kawalan.

Stesen-stesen angkasa lepas Amerika yang berpangkalan di Turki berjaya mendengar panggilan kecemasan daripada Komarov di mana dia sedang menyumpah-seranah dan marah.

Setelah 18 kali mengorbit bumi, Komarov berjaya melancarkan retroroket dan memasuki atmosfera Bumi walaupun sudut Soyuz 1 berada dalam kedudukan tidak sesuai. Sewaktu kraf itu turun, payung terjunnya pula gagal untuk dilancarkan.

Soyuz 1 terhempas di padang rumput berhampiran Orenburg, barat daya Rusia berhampiran dengan sempadan Kazakhstan pada jam 7 pagi 24 April. Tiada apa yang tersisa akibat hentaman itu, hanya serpihan besi dan sedikit cebisan tumit kakinya.

Yuri Gagarin sangat terkesan dengan kematian rakan baiknya itu. Dia kemudian memberikan wawancara berisiko kepada akhbar Pravda dengan mengkritik misi kerajaannya sendiri. Setahun kemudian, Gagarin meninggal dunia setelah jet pejuang yang dipandunya semasa penerbangan rutin terhempas.

Pengebumian rasmi Komarov telah diadakan di Moscow dan abu mayatnya ditempatkan di Kremlin Wall Necropolis di Red Square. Para angkasawan Amerika telah meminta kerajaan Soviet membenarkan wakil mereka hadir untuk memberi penghormatan terakhir kepada Komarov tetapi ditolak.

Komarov telah dinugerahkan pingat kedua Order of Lenin dan Order of Hero of the Soviet Union selepas kematiannya. Sebelum memulakan misi Soyuz 1, Komarov pernah bergurau agar persiapan pengebumiannya diadakan terlebih dahulu. Ia merupakan peringatan yang mengerikan mengenai bahaya perjalanan angkasa pada peringkat awal. Dia berusia 40 tahun ketika meninggal dunia.


Ini Sebab Mengapa Kita Goreng Makanan Guna Minyak

Menggoreng makanan telah dilakukan sejak sekurang-kurangnya 2,500 tahun yang lalu. Ya, orang Yunani kuno sudah lama menikmati kenikmatan ayam goreng jauh lebih awal sebelum Kolonel Sanders pernah bermimpi untuk mencipta KFC.

Fenomena makanan ini juga telah menjadi sebahagian daripada budaya Eropah barat selama lebih dari 700 tahun, walaupun ia mungkin tidak digemari seperti yang kita makan pada hari ini.

Persoalan pertama yang banyak ditanya tentang makanan goreng adalah mengapa kita menggunakan minyak?

Walaupun minyak sudah tentu lebih berharga daripada air, ada ciri-ciri tertentu pada minyak yang membuatnya lebih berdaya maju daripada air.

Walaupun air boleh mendidih, sama seperti minyak yang diperlukan untuk menggoreng, tetapi sukar untuk memanaskan air di atas suhu 100 Celsius, kecuali jika ia terdedah kepada tekanan melampau.

Suhu setinggi itu semata-mata tidak cukup tinggi untuk "menggoreng" makanan dengan betul, jadi air bukanlah satu pilihan.

Minyak sayur yang berbeza, seperti minyak biji rami, minyak biji kapas dan minyak kelapa, semuanya boleh digunakan untuk menggoreng makanan secara berkesan, sebahagian besarnya disebabkan oleh komposisi kimia mereka.

Terutamanya disebabkan oleh titik mendidih dan titik asap minyak jauh lebih tinggi daripada air. Apabila makanan digoreng, beberapa perkara yang berbeza berlaku pada masa yang sama.

Pertama sekali, makanan goreng biasanya disalut dalam beberapa "halangan", biasanya tepung jagung yang akan cepat garing apabila ia terdedah kepada suhu minyak goreng yang lebih tinggi.

Antara 140 dan 160 darjah Celcius, tindak balas tertentu dikenali sebagai Reaksi Maillard akan berlaku yang menyebabkan rasa yang lazat dan penampilan makanan goreng seperti keemasan.

Pada masa yang sama, air di dalam makanan akan mula mendidih dan menjadi wap, yang akan memasak makanan dari dalam secara berkesan dan mengukuhkan kerak yang rangup di sekeliling makanan.

Kulit rangup juga akan membantu menyimpan sejumlah stim yang terperangkap untuk memasak makanan yang lebih rata.

Pada dasarnya, jawapan mudah kepada soalan "mengapa kita menggunakan minyak untuk menggoreng makanan" adalah kerana ia mempunyai komposisi kimia yang ideal untuk tindak balas yang betul berlaku dan menghasilkan hidangan yang lazat.

Jadi sekarang anda sudah faham mengapa kita menggunakan minyak untuk menggoreng, soalan seterusnya adalah: Memandangkan risiko kesihatan yang berkaitan dengan makanan goreng, dan jumlah kalori mereka yang lebih tinggi, adakah terdapat pilihan lain yang lebih sihat untuk menggoreng makanan yang memberikan rasa yang sama lazat?

Malangnya, jika anda ingin makanan yang digoreng dengan betul, minyak dan lemak semulajadi adalah satu-satunya pilihan yang terbaik, tetapi itu tidak bermakna bahawa semua minyak dan lemak dicipta sama rata.

Minyak kelapa adalah dianggap sebagai minyak paling sihat untuk dimasak, walaupun ia agak mahal berbanding minyak lain.

Sebahagian besar daripada minyak kelapa terdiri daripada lemak tepu, yang sangat tahan panas, bermakna minyak yang sama boleh digunakan berulang kali terjejas kualitinya.

Apabila memilih minyak untuk menggoreng makanan anda, anda perlu memilih minyak dengan nisbah lemak tepu yang tinggi kepada lemak tidak tepu.

Selain daripada minyak kelapa, banyak minyak yang disebutkan di atas juga agak baik, termasuk minyak biji rami dan minyak sayuran.

Sudah tentu rasa dan kosnya agak berbeza, namun ia juga akan memberikan hasil luaran kuning keemasan yang didambakan.

Jika anda tidak mahu rasa makanan anda terjejas, gunakan minyak dengan rasa ringan atau neutral.

Minyak zaitun, minyak kacang tanah dan minyak alpukat juga merupakan alternatif yang sangat baik bagi minyak sayuran yang membosankan jika anda mahu pilihan yang lebih sihat, dari segi keseimbangan lemak.


5 Sisi Gelap Industri Permodelan Yang Tidak Diketahui Ramai

Apabila melihat gambar seseorang model di majalah, laman sesawang ataupun sesuatu pertunjukan fesyen, kita pasti kagum dengan kecantikan yang diperagakan mereka. Kita pastinya menyangka model tersebut memiliki kebahagian dalam hidup kerana rupa paras dan kemewahan yang dikecapi.

Secara umumnya, dunia peragaan fesyen dilihat sebagai industri yang menjanjikan populariti, wang dan kemewahan hidup. Sesetengah wanita muda melihat dunia permodelan ini sebagai impian mereka sehingga mereka sanggup membelanjakan ribuan ringgit untuk sentiasa kelihatan cantik di hadapan lensa kamera.

Realitinya, menjadi seorang model bukanlah satu pekerjaan yang senang. Setiap inci penampilan diri mereka akan diperhatikan. Malah, apa yang berlaku dalam industri ini juga tidak seindah yang disangka. Perkara ini didedahkan sendiri oleh mereka yang terlibat secara langsung dalam industri ini.

Kali ini, pihak Iluminasi ingin berkongsi beberapa sisi gelap industri permodelan ini yang mungkin tidak diketahui ramai. Artikel ini sekadar bertujuan berkongsi realiti sebenar industri. Diharapkan apa yang didedahkan ini tidak berlaku di Malaysia.

Ramai melihat bahawa seseorang model yang berjaya dapat mengecapi kemewahan hidup. Mereka seringkali dilihat melancong ke luar negara dan memiliki rumah yang besar. Perkara ini memang tidak dapat dinafikan. Namun, perlulah diketahui bahawa hanya segelintir kecil sahaja model yang mencapai taraf tersebut dan kebiasannya mereka ini sudah dianggap sebagai seorang supermodel.

Kehidupan sebahagian model terutamanya yang masih baru sebenarnya sangat sukar. Bayarannya tidaklah begitu lumayan dan mereka selalunya terpaksa mengeluarkan wang daripada poket sendiri untuk ke pelbagai lokasi dan set penggambaran. Ada juga agensi permodelan yang lebih kejam dimana mereka hanya membayar model setelah mereka menerima bayaran daripada klien.

Dunia permodelan pernah gempar dengan pendedahan skandal seks dimana pengasas jenama American Apparel, Dov Charney telah ditudung melakukan gangguan seksual terhadap model dan pekerja wanitanya semasa sesi penggambaran di studionya. Beliau didakwa telah memaksa modelnya untuk mengambil gambar secara berbogel atau separa berbogel dan memujuk mereka melakukan seks sebagai tukaran pekerjaan yang ditawarkan.

Akibat skandal ini, beliau telah diarahkan untuk meletakkan jawatannya sebagai CEO daripada syarikat yang diasaskannya itu. Paling mengejutkan, beliau mengatakan perkara seperti itu sebenarnya merupakan kebiasaan dalam industri ini.

Model-model yang masih muda selalunya menjadi mangsa gangguan seksual memandangkan mereka masih lagi baru dalam industri dan sesetengahnya sangat terdesak untuk mendapatkan tawaran kerja sehingga menyebabkan terdapat segelintir orang atasan yang mengambil kesempatan.

Di Korea Selatan, adalah menjadi kebiasaan para model akan melakukan pembedahan bahagian mata bagi memastikan mata mereka kelihatan seperti model dari barat. Malah, kaum wanita disana juga sudah didedahkan mengenai pembedahan plastik sejak daripada kecil lagi.

Dalam program televisyen Keeping Up With The Kardashians, dua model popular Kendal dan Kylie Jenner mendedahkan bahawa mereka berdua telah melakukan pembedahan plastik untuk kelihatan lebih menawan. Antara pembedahan plastik yang biasa dilakukan adalah bahagian mata, hidung, punggung, dada dan perut.

Terdapat stereotaip bahawa seseorang model akan mengambil dadah kokain untuk membantu mereka sentiasa kurus. Realitinya, ia memang benar-benar dilakukan oleh sebahagian kecil model. Mengikut sumber Majalah Vague, pengedar dadah akan muncul lebih ramai ketika acara Fashion Week kerana mereka tahulah itulah waktu puncaknya seseorang model akan mencari bahan terlarang itu.

Salah seorang model bagi jenama Calvin Klein, Kayley Chabot memulakan kariernya sebagai model seawal usia 13 tahun. Agensi yang menguruskannya memaksanya membuang 2.5 inci daripada ukuran pinggangnya sehingga menyebabkannya takut untuk makan.

Beliau mendedahkan bahawa beliau akhirnya mengambil keputusan untuk berhenti daripada industri ini pada usia hanya 17 tahun kerana cara hidupnya menyebabkan beliau menjadi seorang penagih dadah dan mengalami gangguan makan yang teruk.

Dunia permodelan sentiasa memerlukan model-model muda bagi memperagakan sesuatu fesyen. Kebiasaanya, model-model muda yang dibawa masuk ini mengambil keputusan drastik berhenti daripada persekolahan dan pengajian kerana gelap mata dengan tawaran wang ringgit yang diberikan oleh pihak agensi.

Malangnya, apabila sudah mencapai umur tertentu mereka dianggap sudah tua dan tidak lagi diperlukan sebagai model. Tanpa kelayakan akademik atau kemahiran lain, bekas-bekas model ini biasanya mengalami kesukaran untuk meneruskan hidup kerana tidak mampu mencari pekerjaan lain.

Dalam indsutri ini, ada kalanya model yang berumur 30 tahun pun sudah dianggap terlalu tua dan akibatnya mereka tidak lagi diberikan tawaran baru daripada pihak agensi.


Sejarah Zoo Yang Menjadikan Kucing dan Anjing Sebagai Tiket dan Makanan Singa

Lama sebelum ia dipindahkan ke lokasi terkini di bahagian utara Regent's Park, Zoo London adalah tarikan popular di beberapa tempat yang berbeza. Dari abad ke-12 hingga awal abad ke-19, penduduk London telah biasa mendengar bunyi haiwan buas eksotik di Menagerie Tower (Taman Haiwan Menara) of London.

Pada ketika itu, penduduk London tidak biasa melihat haiwan-haiwan eksotik daripada negara lain. Oleh kerana itu, zoo dianggap sesuatu yang sangat popular dan menjadi bahan bualan di kalangan penduduk.

Para penggemar haiwan ketika itu dapat melihat sendiri pelbagai keunikan termasuk beruang kutub yang dibenarkan berenang dan menangkap ikan untuk dimakan di Sungai Thames di London. Beruang itu bagaimanapun dirantai kakinya supaya tidak dapat merayau jauh.

Pada zaman dahulu, haiwan eksotik seperti beruang kutub atau singa biasanya diberi atau ditukarkan sebagai hadiah di kalangan golongan diraja.

Kini, hanya ukiran dan patung haiwan eksotik sahaja yang diletakkan di tapak Menara London yang bersejarah itu. Kedudukan patung-patung haiwan itu dikatakan hampir dengan tempat di mana haiwan eksotik pernah dipamerkan dahulu.

William the Conqueror adalah Raja England yang pertama yang mula mengumpul beberapa haiwan eksotik di kalangan golongan diraja. Dia dilaporkan menyimpannya di istananya di Woodstock Park.

Pada sekitar tahun 1100, anaknya pula iaitu Henry I telah melengkapkan kawasan besar ladang di Woodstock Park dengan pelbagai koleksi haiwan. Dia diketahui memelihara pelbagai spesies yang berbeza seperti singa, unta, harimau bintang, kucing liar, burung hantu, landak dan banyak lagi.

Akan tetapi Henry I tidak memelihara semua haiwan-haiwan itu kerana sifat ingin tahu atau minat semata-mata. Dia akan melepaskan beberapa jenis haiwan buas supaya dia dapat memburu mereka untuk keseronokan.

Walaupun tiada dokumen yang mengesahkan Tower Menagerie (Taman Haiwan Menara London) dibina pada zaman Henry I, tetapi rekod bayaran gaji kepada penjaga singa pada sekitar tahun 1210 menunjukkan bahawa King John yang memerintah England antara 1191 hingga 1216 telah menyimpan beberapa haiwan liar di menara itu. Dia juga diketahui memelihara beberapa ekor beruang juga.

Pengganti kepada King John iaitu Henry III telah meneruskan tradisi memelihara haiwan eksotik di Menara London. Henry III dikatakan begitu gembira apabila menerima hadiah perkahwinan daripada Maharaja Rom iaitu Frederick II yang berupa tiga ekor singa.

Pada zaman pemerintahannya, logo diraja telah diubah dengan menampilkan tiga ekor singa seperti yang digunakan oleh pasukan bola sepak England sekarang.

King Henry III juga menerima beberapa lagi haiwan eksotik yang mengagumkan penduduk London seperti beruang putih dan gajah dari Afrika. Hadiah ini telah diberikan kepada Henry III oleh raja-raja dari Norway dan Perancis sekitar tahun 1252 hingga 1255.

Tidak lama selepas menerima hadiah gajah itu, semua koleksi haiwannya itu telah dipindahkan ke benteng berhampiran dengan pintu utama menara yang dinamakan sebagai Menara Singa.

Struktur yang telah dirobohkan sekitar tahun 1800-an itu mempunyai sangkar haiwan yang disusun secara memanjang di belakang pagar kawasan menara itu. Sangkar itu disusun secara dua tingkat.

Pada waktu siang, haiwan-haiwan eksotik ini akan diletakkan dalam sangkar di bahagian atas. Pada waktu malam mereka akan dipindahkan ke sangkar di bawah pula.

Malangnya, kebanyakan haiwan yang disimpan di Menagerie Tower ini mati disebabkan keadaan yang tidak terurus. Haiwan-haiwan itu tidak berada di habitat semula jadi mereka dan dikurung di dalam kawasan yang kecil.

Walau ada haiwan yang dapat bertahan dengan lebih baik seperti singa dan harimau, namun haiwan seperti gajah tidak dapat bertahan lama. Walaupun ditempatkan dalam sangkar berasingan dan ditugaskan seorang penjaga bagi setiap gajah, haiwan itu hanya bertahan beberapa tahun sahaja selepas tiba di zoo itu.

Hanya pada abad ke-16 ketika England di bawah pemerintahan Queen Elizabeth I, zoo itu dibuka untuk orang awam. Ketika itu, beberapa kemalangan telah berlaku dan membangkitkan kebimbangan dalam isu keselamatan. Dikatakan beberapa orang termasuk penjaga haiwan dan pelawat telah dibunuh oleh haiwan buas dalam kejadian berbeza.

Pada tahun 1700-an pula, zoo itu telah memperkenalkan cara pembayaran yang tidak konvensional kepada para pengunjung. Orang ramai boleh memasuki Zoo London tanpa perlu membayar yuran sebanyak tiga setengah pence tetapi mereka perlu membawa kucing atau anjing sebagai tukaran untuk diberi makan kepada singa yang sentiasa lapar.

Haiwan seperti singa, harimau, beruang dan dubuk terus dipelihara di zoo itu sehingga pada akhir abad ke-18. Selepas abad ke-19, tiada lagi haiwan buas yang dipelihara di kawasan Tower of London itu.

Sebahagian daripada haiwan itu dipindahkan ke Zoo London yang baru dibuka di Regent's Park dan sebahagian lagi pula dihantar ke Dublin. Menagerie Tower akhirnya ditutup sepenuhnya pada tahun 1835 atas arahan Duke of Welllington.


6 Headphone Paling Mahal Di Dunia

Penciptaan fon kepala atau headphone telah merevolusikan hiburan audio secara dramatik walaupun ia mula-mula dicipta untuk digunakan bagi telefon dan radio satu ketika dahulu.

Peranti yang membolehkan kita mendengar lagu-lagu kegemaran pada bila-bila masa, di mana sahaja dan tanpa bimbang tentang mengganggu orang di sekeliling, fon kepala telah mengubah cara kita menikmati muzik.

Dan revolusi teknologi juga menjadikan peranti ini semakin canggih sekaligus membuatkannya dijual dengan harga yang hanya mampu menjadi impian pencinta muzik.

iluminasi.com kongsikan 6 fon kepala atau headphone yang paling mahal di dunia.

Sukar untuk membayangkan jika senarai fon kepala yang mahal dan hebat, tanpa menyenaraikan jenama Sennheiser.

Ia seolah-olah syarikat ini sentiasa bergerak dan menghasilkan fon kepala berkualiti tinggi serta mewah untuk bersaing dengan jenama lain.

Dan sudah tentu mereka melakukannya dengan menghasilkan Sennheiser HD800. Model khas ini sangat besar dan bunyi yang dihasilkannya juga sangat menakjubkan.

Mempunyai transduser terbesar yang pernah digunakan dalam fon kepala, pendengar tidak akan berasa kecewa dengan bunyi yang kuat dan jelas.

Namun, harganya mungkin membuatkan kebanyakan daripada kita kecewa, iaitu pada harga RM6,130.

Grado PS1000 adalah rangkaian eksklusif fon kepala yang dihasilkan oleh keluarga Grado, sangat sesuati bagi mereka yang memerlukan kualiti bass dan juga bunyi sonik unik.

Grado PS1000 dilengkapi dengan aloi logam berpakaian dilitupi kayu, memberikan tona dan rupa vintaj bergaya.

Julat fon telinga ini memberi tindakbalas frekuensi terutama dari udara terbuka antara 5 hingga 50,000 Hz. Headphone ke-5 termahal di dunia ini dijual dengan harga RM6,900.

Audeze sememangnya terkenal kerana menghasilkan fon kepala berkualiti tinggi dan konsisten dengan apa yang mereka cipta.

Dan tiada yang mewakili Audeze lebih baik daripada model LCD-3. Fon kepala terbuka di bahagian belakang ini berfungsi hampir setanding dengan produk yang lain.

Ini disumbang oleh pembinaan dalamannya yang termasuk pemacu magnet planar.

Secara keseluruhannya, produk ini menawarkan pengalaman bunyi yang unik yang membuatkan anda hanya ingin berbaring dan mendengar lagu sepanjang hari.

Tetapi sebelum berbuat demikian, anda perlu sediakan RM7,950 bagi mendapatkan Audeze LCD-3 ini.

Walaupun Stax SR-009 tidak menampilkan reka bentuk yang begitu menarik berbanding dengan yang lain dalam senarai ini, namun ia tetapi merupakan antara headphone termahal yang pernah dihasilkan di dunia.

Sama seperti Audeze, Stax juga menggabungkan penggerak magnetik dengan reka bentuk yang lebih kompleks.

Walaupun ia berfungsi sama dengan pemacu magnet planar, pembinaan SR-009 adalah lebih rumit kerana diafragmanya digantung dalam bidang elektrostatik dan bukannya tertanam dalam filem nipis.

Struktur ini membolehkan SR-009 untuk menghasilkan bunyi yang digambarkan oleh pakar-pakar sebagai "mendalam", "tulen", dan "indah".

Bersalut titanium, Ultrasone Edition 5 berada di senarai kedua headphone termahal di dunia dengan harga RM20,400 seunit.

Lapisan titanium dipasang pada unit 40mm dan bingkai disediakan dengan kayu oak yang merangkumi tujuh lapisan lilin dan kulit kambing biri-biri dari Ethiopia.

Ultrasone Edition 5 dilengkapi klac metalik untuk melengkapi bahagian kulitnya. Headphone mewah ini bukan sahaja memberikan pengeluaran bunyi yang terbaik tetapi juga keselesaan melampau kepada pemiliknya.

Pelbagai fon kepala ini adalah urusan mewah yang tidak hanya menyediakan output audio yang terbaik tetapi juga keselesaan yang melampau kepada pendengar.

Dihasilkan menggunakan aluminium pepejal dan dipasangkan dengan teknologi magnet planar, Abyss AB-1266 adalah headphone paling mahal dan mewah di dunia.

Selain daripada aluminium gred tinggi, peranti ini juga menggunakan keluli karbon yang sangat sempurna untuk bantalan depan dan kulit lembu untuk kusyen fon.

Melalui unsur-unsur premium ini, Abyss AB-1266 menghasilkan bunyi yang tidak dapat ditandingi mana-mana pesaing.

Produk eksklusif ini berharga RM22,450 dan menjadi impian terutamanya peminat muzik dan gamers.


Kisah Artis Kudung Kaki dan Tangan Tapi Mempunyai 70 Orang Kekasih

Mungkin sukar untuk mencari seorang kekasih atau pasangan bagi sesetengah orang, tetapi tidak bagi Matthias Buchinger. Ahli silap mata Jerman abad ke-17 yang tidak mempunyai anggota badan ini bukan sahaja mempunyai seorang kekasih tetapi 74 orang yang direkodkan.

Dia pernah berkahwin sebanyak empat kali dan memperolehi 14 orang cahaya mata bersama isteri-isterinya itu. Dikhabarkan, Buchinger adalah seorang lelaki idaman para gadis semasa zaman kegemilangannya. Selain empat orang isterinya itu, dia dikatakan juga mempunyai lebih daripada 70 orang kekasih dan perempuan simpanan.

Buchinger adalah seorang ahli silap mata, pakar ilusi, pereka yang berkebolehan dan mahir dalam pertunjukan ngeri seperti membaling pisau dengan mata tertutup. Dia juga dikenali kerana memenangi hampir semua permainan Poker yang disertainya. Mungkin segala kualiti inilah yang menjadikannya idaman para gadis.

Bukan sekadar itu sahaja, dia juga seorang penyanyi dan pelukis yang bagus walaupun tidak mempunyai kedua-dua belah kaki dan tangan. Semua ciri-ciri yang ada pada Buchinger itu merupakan ciri-ciri idaman seorang wanita terhadap lelaki.

Walaupun hanya bersaiz tidak lebih daripada 75 cm, namun dia berjaya membuatkan dirinya lebih menonjol berbanding orang lain di sekelilingnya. Dia bukan terkenal kerana keadaan istimewa atau kekurangannya itu tetapi dengan kebolehan unik yang dilakukannya tanpa mempunyai anggota badan.

Buchinger dilahirkan dengan kecacatan kongenital anggota badan. Dia tidak mempunyai tangan dari paras siku dan kaki daripada paha ke bawah. Ibu bapanya telah berhijrah ke sebuah penempatan kecil di Nuremberg, Jerman selepas sahaja dia dilahirkan pada 3 Jun 1674.

Mereka berpindah untuk menghindari cemuhan terhadap anak lelaki mereka yang "aneh" itu. Buchinger juga sering disembunyikan daripada masyarakat setempat selama 20 tahun pertama hidupnya.

Keadaannya itu disebabkan oleh gangguan genetik yang dikenal pasti sebagai phocomelia dalam perubatan moden. Akan tetapi, pada zamannya kecacatan itu dilihat sebagai kerja syaitan. Malah ada kisah mengenai orang kerdil yang diburu untuk keseronokan ketika itu.

Penduduk dahulu juga percaya kepada tahyul bahawa kecacatan itu adalah tanda seseorang itu mengamalkan ilmu hitam dan mereka akan dihukum tanpa bicara. Oleh itu, ketika lapan orang adik-beradiknya yang lain bermain di luar, Buchinger memanfaatkan masanya di dalam rumah untuk mengasah bakat terpendamnya.

Dia akhirnya membesar sebagai seorang lelaki pintar, berbakat, mahir dalam pelbagai bidang dan dihormati kerana dapat melakukan semua itu dalam keadaan serba kekurangan. Pada usia 20 tahun, dia mula menunjukkan bakatnya itu. Tidak lama selepas itu dia menjadi buat mulut para penonton dengan persembahan mengagumkannya.

Melukis dan mengukir adalah salah satu aset paling berharga bagi Buchinger. Kemahiran itu menjadi sumber pendapatannya sepanjang hayat. Namun, dia juga mempunyai kemahiran lain seperti silap mata, fencing, boling, menembak, menjahit, memanah dan bermain pelbagai alat muzik. Dia dapat lakukan pelbagai perkara itu mengikut standard yang boleh diterima.

Seorang ahli silap mata Amerika, Richard Jay Potash, atau dikenali dengan nama pentasnya, Ricky Jay, telah mendedikasikan 30 tahun hidupnya untuk mencari fakta-fakta tentang kewujudan Buchinger. Dia melakukan semua ini setelah membaca mengenai Buchinger dalam sebuah buku yang ditulis oleh seorang sejarawan silap mata bernama Milbourne Christopher.

Pada tahun 2016, Ricky Jay telah mengadakan satu pameran Wordplay: Matthias Buchinger's Inventive Drawings from the Collection of Ricky Jay yang diadakannya di Metropolitan Museum of Art di Bandaraya New York.

Pameran itu juga memaparkan karya seni Matthias Buchinger yang pertama. Terdapat pelbagai lukisan yang rumit, ukiran kayu kecil dan kapal di dalam botol. Apa yang menarik perhatian ahli sejarah seni ialah, dia cenderung untuk menandatangani semua karyanya dengan nama Matthias Buchinger walaupun serba kekurangan. Selain itu dia juga akan mencatatkan tarikh dan lokasi karya itu dihasilkan.

Kemahiran micrography yang dihasilkan Buchinger juga dihasilkan. Dia melukis huruf kaligrafi dalam bentuk yang begitu kecil sehingga seseorang itu memerlukan kanta pembesar untuk membacanya. Tidak jelas bagaimana dia boleh melakukan karya ini dengan begitu teliti. Ada andaian bahawa dia mungkin dibantu oleh peralatan yang dihasilkannya sendiri.

Antara karya lain yang dipamerkan adalah gambar susur galur keluarganya bermula daripada dirinya sendiri. Di bawahnya pula adalah gambar empat orang isterinya dan 14 orang anak-anaknya. Dia juga ada melukis potret Ratu Anne yang menjadi Ratu Britain pada 8 Mac 1702 hingga 1 May 1707.

Ricky Jay juga memaparkan hasil penyelidikannya yang bertajuk Matthias Buchinger: The Greatest Living German. Dalam memoir itu, dia memberi penerangan terperinci tentang kehidupan Buchinger dan bagaimana dia berjaya dalam semua perkara yang dilakukannya.

Menurut Jay, Buchinger yang juga dikenali sebagai The Little Man of Nuremberg itu mula membuat pertunjukan di kampung halamannya. Kemudian Buchinger menjadi selebriti di seluruh Eropah malah membuat pertunjukan untuk keluarga diraja.

Dia juga membuat jelajah ke Denmark, Holland dan Perancis. Buchinger telah mendapat pendapatan yang lumayan dan sambutan hebat di England. Persembahannya begitu hebat sehingga ia diadakan seperti sebuah karnival yang besar di London.

Orang ramai hadir untuk melihat kehebatan dan kebolehan Buchinger yang sukar dicapai oleh sesiapa yang sempurna anggota badannya. Dia telah menjadi penduduk tetap di England tetapi terus mengadakan persembahan di seluruh Eropah.

Ricky Jay juga telah menemui bukti pembayaran yang diterima Buchinger daripada Istana Tuileries di Perancis ketika melakukan persembahan untuk Raja Louis XV pada tahun 1717.

Buchinger akhirnya bersara sebagai seorang lelaki yang kaya-raya di County Cork, Ireland, bersama dengan isteri keempatnya. Ketika itu dia telah melakukan persembahan di seluruh Eropah. Berikutan kematiannya pada tahun 1739, akhbar Dublin Penny menulis "Dia mati pada usia tua, dalam keadaan mudah dan dihormati".

Buchinger yang meninggal dunia pada usia 65 tahun itu pernah memberi kebenaran secara rasmi agar badannya disumbangkan bagi tujuan kajian saintifik. Sebelum meninggal dunia, Buchiger pernah berkata "Saya percaya tiada seorang pun yang dilahirkan dalam keadaan ini boleh melakukan apa yang saya lakukan, atau mungkin tidak akan ada yang lain".


Sejarah dan Asal-usul permainan Catur (Chess)

Catur mungkin merupakan permainan paling hebat yang pernah dicipta. Ia sering dimainkan oleh orang-orang yang mempunyai pemikiran hebat. Ketika ia mula diperkenalkan kepada istana sewaktu abad pertengahan, permainan ini dipandang tinggi oleh raja-raja dan para bangsawan.

Sejak dahulu lagi, pengetahuan tentang permainan catur adalah sesuatu yang penting. Pemain catur terkenal akan mengukur kemahiran mereka dengan pakar-pakar catur semasa dan juga masa lalu. Mereka juga menulis tentang pencapaian mereka atau gerakan legenda yang dicipta untuk mengalahkan pihak lawan.

Akan tetapi, asal-usul permainan catur masih lagi menjadi perdebatan sehingga hari ini. Terlalu banyak mitos dan dakwaan yang menyelubungi permainan ini membuatkannya sedikit unik.

Terdapat legenda yang mendakwa bahawa catur telah dicipta oleh King Solomon (Nabi Sulaiman). Ada juga yang mengatakan permainan ini diberikan kepada manusia oleh dewa Greek iaitu Hermes, yang merupakan dewa utusan di Gunung Olympus.

Di China pula, legenda mengatakan bahawa catur dicipta oleh seorang komander tentera bernama Hansing pada abad pertama SM sebagai cara untuk menghiburkan tenteranya ketika mereka berkhemah sepanjang musim sejuk.

Walau bagaimanapun, versi yang paling boleh dipercayai ialah catur telah dicipta di India antara abad ke-5 hingga abad ke-7. Permainan yang dimainkan di atas papan permainan itu digelar sebagai Chaturanga.

Permainan Chaturanga ini mempunyai pelbagai kemungkinan yang tidak berkesudahan, sifat inilah yang menjadikan ia tidak berubah selama berabad-abad lamanya.

Ia sedikit berbeza kerana tidak mempunyai karakter seperti Castle, Queen atau Bishop tetapi mempunyai Kenderaan Kuda (Chariot), Jeneral dan Gajah. Perkataan Chaturanga dalam bahasa Sanskrit diterjemahkan dalam beberapa maksud seperti empat bahagian atau empat anggota badan yang merangkumi sifat srategik ketenteraan permainan ini.

Makna perkataan itu berkaitan dengan struktur organisasi tentera Empayar Gupta, wilayah yang merangkumi kebanyakan sub-benua India antara tahun 320 hingga 550 Masihi.

Secara tradisinya, tentera Gupta dibahagikan kepada empat bahagian iaitu infantri, pasukan berkuda, gajah dan kenderaan (chariot). Formasi pertempuran yang tipikal untuk sub-benua India pada zaman purba telah dicerminkan pada papan permainan ini apabila keempat-empat elemen itu disusun seperti keadaan sebenar di medan perang.

Chaturanga sendiri dikatakan berasal daripada sejenis permainan papan yang dicipta di China, tetapi masih banyak lagi yang tidak diketahui mengenai versi awal permainan itu yang dimainkan di kalangan golongan diraja empayar Timur kuno. Chaturanga juga dikatakan menjadi ilham kepada beberapa permainan papan lain yang dicipta di China, Korea dan Asia Tengah.

Papan Chaturanga tidak mempunyai kotak hitam putih seperti catur tetapi tetap mengandungi 64 petak. Papan permainan ini mempunyai nama khas tersendiri iaitu Ashtapada, yang juga sering digunakan untuk merujuk kepada panggilan permainan itu selain Chaturanga.

Papan Ashtapada purba mempunyai tanda-tanda tertentu di atasnya tetapi ahli-ahli sejarah masih lagi berhujah sama ada tanda itu mempunyai fungsi dalam permainan itu atau sebagai hiasan sahaja.

Seorang pakar catur iaitu H.J.R. Murray ketika menemui asal-usul permainan Chaturanga telah menerangkan apakah kegunaan tanda-tanda aneh yang terdapat di papan Ashtapada.

Sebenarnya, papan Ashtapada telah dicipta sebelum adanya Chaturanga dan digunakan dalam permainan papan perlumbaan yang bergantung kepada penggunaan dadu untuk pergerakannya. Permainan inilah yang menggunakan tanda-tanda pada papan Ashtapada dan tanda ini dikekalkan dalam Chaturanga yang menggunakan papan yang sama.

Chaturanga kemudian telah disebarkan ke Parsi pada tahun 600 Masihi dan ia dinamakan sebagai "Shah" yang diambil daripada gelaran pemerintah atau raja di sana.

Perkataan "Checkmate" mula dicipta di Parsi daripada ayat "Sah Mat" yang bermaksud "raja sudah mati". "Shah" pula kemudian diterjemahkan sebagai "Chess" dalam bahasa Inggeris. Manakala dalam bahasa Slavia, Jerman dan banyak negara lain masih mengekalkan nama "Shah" untuk permainan catur ini.

Walau bagaimanapun, tarikh sebenar permainan Chaturanga kepada catur masih lagi tidak dapat dipastikan. Namun, sekitar tahun 600 Masihi ketika ia mula direkodkan di Parsi, permainan itu sudah menunjukkan kemiripan dengan catur versi moden.

Seterusnya, permainan ini menjadi popular di kalangan pedagang Arab. Orang Arab kemudian bertanggungjawab memperkenalkan Chaturanga atau Shah ke Eropah melalui jalan perdagangan Afrika Utara yang mereka lalui.

Bermula di Sepanyol, permainan ini mula tersebar ke seluruh Eropah sehinggalah ke utara Rusia. Ketika abad ke-15 di Eropah, permainan ini mula berubah secara drastiknya menjadi catur moden sepertimana yang ia dimainkan sekarang.

Walaupun permainan catur merupakan permainan papan tertua di dunia, ia masih mengekalkan popularitinya di kebanyakan negara. Banyak program komputer atau penyelesaian matematik yang dibangunkan untuk melakukan simulasi permainan ini untuk mengatasi pelbagai kemungkinan dari segi langkah dan pilihan pemainnya.

Bagi kebanyakan orang, catur adalah lebih daripada sekadar sebuah permainan. Hari ini, dianggarkan seramai 605 juta orang bermain catur dengan kerap dan kebanyakannya merupakan rakyat India, Rusia dan Jerman.


6 Haiwan Dengan Pendengaran Paling Tajam Di Dunia

Tiada apa di dunia ini yang mampu menyamai kebijaksanaan manusia. Namun begitu, haiwan juga mempunyai kehebatan yang tidak dapat ditandingi manusia.

Sebagai contoh, dari segi pendengaran. Walaupun manusia mempunyai otak yang lebih pintar, pendengaran haiwan jauh lebih hebat.

Kebanyakan haiwan di dunia mempunyai pendengaran yang tajam, namun beberapa haiwan menggungguli senarai ini sebagai haiwan dengan pendengaran paling tajam di dunia.

Pasti anda tahu bahawa pendengaran anjing lebih tajam daripada manusia.

Tapi adakah anda tahu bagaimana? Pertama sekali, pendegaran anjing adalah 4 kali ganda manusia.

Pendengaran yang sangat tajam ini didorong oleh beberapa faktor. Yang pertama adalah frekuensi pendengaran anjing adalah 2 kali ganda manusia.

Juga, setiap daripada telinga anjing terdiri daripada 18 otot berlainan berbanding 3 otot pada telinga manusia. Otot-otot ini membolehkan ajning mengangkat, memusingkan dan mencondogkan telinga.

Jadi, ia boleh mengarahkan telinga ke arah bunyi datang, sekaligus meningkatkan had pendengaran haiwan ini.

Kucing mempunyai deria pendengaran yang sangat menakjubkan, terutamanya terhadap bunyi bernada tinggi. Malah, julat pendengaran kucing lebih tinggi daripada anjing.

Kucing juga mempunyai 32 otot di setiap telinga membenarkan haiwan ini menggerakkan telinga ke hadapan dan belakang dengan mudah.

Malah, kucing boleh memutarkan telinga 180 darjah dengan bebas. Jika dibandingkan dengan manusia, mencari sumber bunyi adalah lebih mudah bagi kucing.

Walaupun memiliki telinga luar yang kecil, ikan lumba-lumba boleh menghantar bunyi ke telinga tengah melalui rahang bawahnya.

Sistem korteks pendengaran di dalam otak haiwan ini jauh lebih hebat daripada manusia. Oleh itu, pemprosesan bunyi lebih cepat daripada kita.

Frekuensi pendengaran lumba-lumba juga jauh lebih luas daripada manusia. Selain itu, ikan lumba-lumba menggunakan ekolasi atau pantulan bunyi yang lebih hebat.

Haiwan ini menghantar gelombang bunyi dan memproses gelombang yang melantun semula, membolehkan ikan ini mengenal pasti apa yang akan berlaku. Bukan hanya lokasi objek, tetapi juga saiz dan bentuknya.

Sebagai haiwan yang hidup pada waktu malam, burung hantu mempunyai pendengaran dan penglihatan yang sangat tajam. Walaupun dalam keadaan gelap, haiwan ini boleh mengesan pergerakan mangsa di tanah dan menangkapnya.

Hal ini disebabkan oleh penempatan tidak simetri pada telinga burung hantu yang sensitif.

Ya, sebelah telinga terletak lebih tinggi manakala sebelah lagi terletak sedikit ke hadapan berbanding yang satu lagi. Kedudukan telinga tidak simetri ini membantu dalam pengesanan arah dan sumber bunyi yang pantas.

Sama seperti burung hantu, kelawar adalah haiwan malam yang hanya aktif pada waktu tersebut. Namun, penglihatan haiwan ini sangat teruk.

Jadi, bagaimana ia boleh terbang dan mencari mangsa? Jawapannya adalah menggunakan pendengaran yang menakjubkan dan sistem pantulan.

Ketika kelawar terbang pada waktu malam, ia akan menghantar beberapa siri bunyi, iaitu bunyi ultra (ultrasound). Kemudian, ia akan memproses pantulan bunyi menggunakan telinga yang sensitid.

Sel yang sangat efisyen pada telinga kelawar kemudian akan melakukan tafsiran teliti, membantu mengenalpasti lokasi dan saiz objek dari jarak jauh.

Kelawar boleh dianggap sebagai raja pendengaran yang hebat. Tetapi, sejenis kupu-kupu mempunyai pendengaran yang lebih hebat daripada kelawar, iaitu kupu-kupu lilin.

Ditemui di kebanyakan bahagian dunia, kupu-kupu ini boleh mendengar bunyi sehingga pada frekuensi 300 kHz. Tiada haiwan lain di dunia yang diketahui mempunyai tahap pendengaran yang lebih tinggi sehingga kini.

Manusia hanya boleh mendegar bunyi sehingga frekuensi 20kHz. Pendengaran yang tersangat tajam ini membantu kupu-kupu ini mengelakkan daripada dimakan kelawar, yang mana juga mempunyai pendengaran yang tajam.


6 Kisah Google Maps Semarakkan Pertikaian Sempadan Antara Negara

Dan ini boleh menjadi masalah kepada perkhidmatan pemetaan kerana mereka biasanya perlu memberi wilayah itu kepada satu negara atau melabelkannya sebagai dipertikaikan.

Peta Google atau Google Maps adalah perkhidmatan pemetaan yang paling popular di dunia, jadi tidak hairanlah bahawa syarikat ini sering terjebak dalam perbalahan.

Kebanyakan negara akan mengeluh jika Google memberikan wilayah yang dirasakan milik mereka kepada pesaing. Malah, mereka juga tidak akan bersetuju jika Google menyenaraikan rantau tersebut sebagai dipertikaikan.

Pada masa-masa yang lain, Google telah membuat kesilapan dan melabel kawasan yang sebelum ini dipertandingkan sebagai sebahagian daripada negara saingan, menyebabkan kejadian memalukan berlaku.

Pada tahun 2010, tentera Nicaragua menyerang Pulau Calero di Costa Rica selepas menganggapnya sebagai sebahagian daripada wilayah Nicaragua.

Eden Pastora, komander tentera tersebut telah menggunakan Peta Google untuk merancang misi serangan. Peta Google telah tersilap menyenaraikan 2.7 kilometer sempadan Costa Rica sebagai sebahagian daripada Nicaragua.

Ia membuatkan Costa Rica terkejut dengan serangan itu. Nicaragua telah mendakwa pemilikan kawasan itu sejak 1897 apabila ia mengisytiharkan bahawa Perjanjian Canas-Jerez 1858 memberikannya kawalan pulau itu.

Pertikaian itu diselesaikan semasa Anugerah Arbitrase Pertama tahun 1897 ketika wilayah itu diserahkan kepada Costa Rica dan telah dikawal oleh mereka sejak dahulu.

Costa Rica menyeret Nicaragua ke Pertubuhan Negara-Negara Amerika dan mengancam untuk merujuk kepada Pertubuhan Bangsa-Bangsa Bersatu atas insiden tahun 2010 itu.

Costa Rica juga meminta agar Google membetulkan petanya. Samuel Santos, menteri luar Nicaragua, tidak bersetuju dengan mengatakan bahawa Google tidak sepatutnya menukar peta kerana pulau tersebut adalah milik Nicaragua.

Jerman mempunyai perselisihan dengan Belanda disebabkan oleh lokasi sempadan mereka di sepanjang muara Ems, walaupun kedua-dua negara bersetuju bahawa muara itu mengandungi sempadan mereka pada suatu ketika.

Google memburukkan pertikaian apabila ia melabelkan sebahagian muara yang mana kedua-dua negara bersetuju bahawa ia dimiliki oleh Jerman sebagai milik Belanda.

Kawasan yang dipanggil Dollart Bay, mempunyai pelabuhan yang memberikan perkhidmatan kepada bandar Emden, Jerman.

Pelabuhan itu dilabel sebagai sebahagian daripada wilayah Belanda. Warga Emden menyedari akan kesilapan ini beberapa tahun sebelum kemarahan membuak.

Mereka berhubung dengan pegawai bandaraya yang menghubungi Google. Walau bagaimanapun, Google tidak pernah membetulkan kesilapan ini.

Arunachal Pradesh adalah satu wilayah yang dipertikaikan antara India dan China. Kedua-dua negara juga berperang disebabkan oleh wilayah itu pada tahun 1962.

Walaupun India kini menganggap Arunachal Pradesh sebagai salah satu daripada 29 negari di India, China menegaskan ia adalah sebahagian daripada Tibet selatan.

Pada tahun 2009, Peta Google memaparkan dua hasil berbeza untuk Arunachal Pradesh bergantung kepada negara di mana carian dilakukan.

Arunachal Pradesh ditunjukkan sebagai sebahagian daripada India kepada orang India dan sebahagian daripada China bagi orang di China.

Walau bagaimanapun, Google membiarkan rantau ini tanpa label pada petanya di China. Arunachal Pradesh telah disenaraikan sebagai wilayah yang dipertikaikan dalam peta antarabangsa Google.

Pulau Parsley adalah sebuah pulau kecil yang tidak didiami terletak berhampiran pantai Maghribi di Afrika Utara.

Kelihatan seperti seketul batu berbanding sebuah pulau, rantau ini adalah puncah perselisihan antara Sepanyol dan Maghribi.

Kedua-duanya mendakwa ia sebagai sebahagian daripada wilayah mereka. Malah, negara-negara ini tidak menyetujui akan nama pulau ini.

Sepanyol memanggilnya sebagai Isla de Perejilor ("Pulau Parsley"), manakala Maghribi menyebutnya sebagai Leila ("Malam").

Pada Julai 2002, pulau itu merupakan pusat kebencian di antara kedua-dua negara selepas ia diduduki oleh beberapa askar Maghribi.

Sepanyol mengerahkan tenteranya sendiri untuk mengusir askar Maghribi dan kedua-dua negara kekal buntu sehingga Amerika Syarikat campur tangan.

Sepanyol dan Maghribi bersetuju untuk meninggalkan pulau itu, yang telah disenaraikan sebagai "di bawah kajian" dan tidak dimiliki oleh mana-mana negara.

Google menghidupkan semula konflik ini pada tahun 2010 apabila ia memaparkan pulau ini sebagai sebahagian daripada wilayah Maghribi.

Google kemudian menjelaskan bahawa ia adalah kesilapan dan akan menyenaraikan pulau itu sebagai "wilayah yang dipertikaikan."

China dan Taiwan mempunyai hubungan bergelora sejak Taiwan mengisytiharkan sebagai sebuah negara merdeka.

Taiwan menjadi taklukan China pada tahun 1683 dan kemudian diserahkan kepada Jepun pada tahun 1895. China mendapat pulau itu kembali pada 1945 selepas Jepun menyerah kalah pada akhir Perang Dunia II.

China kemudiannya terjebak dalam perang saudara dahsyat yang berakhir dengan kemenangan kepada komunis di bawah arahan Pengerusi Mao Tse-tung pada tahun 1949.

Kerajaan Kuomintang, yang memerintah tanah besar China sebelum kekalahan itu, melarikan diri dengan 2 juta penyokong ke Taiwan di mana mereka menubuhkan kerajaan baru.

Kebanyakan negara mengakui Taiwan sebagai kerajaan yang sah di bawah China sehingga tahun 1971 apabila Pertubuhan Bangsa-bangsa Bersatu mengiktiraf tanah besar komunis China sebagai kerajaan yang sah.

Sejak itu, status Taiwan telah dipertikaikan. Walaupun Taiwan menegaskan bahawa ia adalah negara merdeka, China mengatakan bahawa Taiwan adalah sebahagian daripada wilayah China.

Pada tahun 2005, Peta Google terlibat dalam konflik itu selepas menggambarkan Taiwan sebagai "wilayah China." Kerajaan Taiwan membantah nama itu, menegaskan bahawa pulau itu bukan sebahagian dari China.

Google mengemas kini petanya dan mengeluarkan nama Taiwan daripada huraian kontroversial itu. Keputusan itu menyebabkan ketidakpuasan hati di tanah besar China dan warga China mengancam untuk memboikot perkhidmatan Google.

Seorang jurucakap menafikan bahawa Google telah mengeluarkan "wilayah China" dari nama Taiwan kerana dibantah oleh Taiwan.

Beliau berkata bahawa Google memadamkan frasa itu kerana ia mempengaruhi pengalaman pengguna peta sekarang yang lebih besar.

Sempadan Kemboja-Thailand adalah antara satu perkara yand diperdebatkan. Kawasan sekitar Kuil Preah Vihear adalah salah satu kawasan yang paling terkenal di sepanjang sempadan ini.

Pada tahun 1962, sebuah mahkamah antarabangsa memutuskan bahawa kuil itu adalah milik Kemboja. Walaupun Thailand bersetuju dengan penghakiman itu, mereka menganggap kawasan di sekeliling kuil sebagai sebahagian dari Thailand.

Pada tahun 2010, Google mendapati mereka terlibat dalam perbalahan ini selepas ia menyenaraikan sebahagian wilayah yang dipertikaikan sebagai milik Thailand.

Ketika itu, kedua-dua negara terlibat dalam beberapa pertempuran yang dashyat di sempadan. Perdana menteri Kemboja yang marah mengatakan bahawa keputusan Google untuk memberikan sempadan ke Thailand sebagai "untuk menarik perhatian", "mengelirukan," dan "tanpa kebenaran dan hakikat".

Beliau menambah bahawa Google "tidak bertanggungjawab" dan meminta syarikat itu menukar petanya untuk menunjukkan realiti keadaan.